Xabier Usabiaga: ‘Akats berdina’ | Kirol berriak\nXabier Usabiaga: ‘Akats berdina’\nIa bi urtez zain egon ostean Alejandro Valverde txirrindulari profesioanl gisa aurkeztu berri da. Albiste ona da ziklismoarentzat. Dopinagatik bi urteko zigorra bete ostean berriro bere talentua erakusteko moduan da zale askoren pozerako. Bere aurkezpena euforia giroan egin zen.\nEz nuen zuzenean ikusteko aukerarik izan, baina irakurri eta entzun ahal izan dudanez euforia hori protagonistetara ere zabaldu zen. Tourra irabaztea bera helburuen artean aipatu zuten. Gehitxo iruditzen zait. Valverde munduko ziklistarik onenetakoa da baina nire ustez ez du inoiz Tourrik irabaziko. Eta neurri horretako helburua finkatzea zentzugabea dela deritzot, babesleari sosak kendu eta zaleei kea saltzeko jokoa izatea. Ez dut sekula Valverdek Tourra irabaziko duenik pentsatu eta zigorraren osteko ekitaldian helburu hori erdiestea ezinezkoa iruditzen zait. Inork ez du lortu.\nJakina da gizakiak birritan edo behar hainbat alditan egiten duela estropezu harri berean eta kasu hau horren adibide da. Indurain erretiratu zenean, azkar izendatu zuten Unzuek eta Etxabarrik Abrahan Olano haren ondorengo. Kalte handia egin zioten gipuzkoarrari hain zama handia bizkarrera botata, Indurain ordezkatuko zuen amasemerik ez zelako.\nOlano Munduko onenetarikoa izan zen eta historia ere egin zuen, besteak beste, irauoen zein erlojupeko Munduko Txapleketa irabazita, baie ez zuen Tourrik irabazi eta zale batzuei zapore gazi-gozoa gelditu zitzaien taldeak agindutako helburuak bete ez zituelako. Valverderi antzeko zerbait gerta dakioke.\nThis entry was posted in Txirrindularitza, Xabier Usabiaga and tagged Valverde on 10 January, 2012 by .\n← Xabier Euzkitze: ‘Abiatzerako herren’ Xabier Usabiaga: ‘Arrakastaren formula’ →


"Urteak pasatzen utzita ahaztuko zaigula uste dute" - Irutxuloko Hitza : Irutxuloko Hitza\n"Urteak pasatzen utzita ahaztuko zaigula uste dute"\nMikel Zabalza Herri Ekimena aurkeztu dute, Guardia Zibilak altzatarra atxilotu zueneko 30. urtemugan. Egun haiek gogora ekarri ditu Libe Goñi lehengusinak, zeharo hunkituta.\nLibe Goñi, erdian, zenbait seniderekin bertaratu zen Altzara. (Argazkia: Agurtzane Altuna)\nMikel Zabalzarekin hazi zen Libe Goñi lehengusina, eta gero ere harreman estua zuten, maiz elkartzen baitziren Arrangoitzen, bere herrian. Orain Baionan bizi da Goñi, eta Altzan izan zen larunbatean, Zabalzaren atxilotzearen 30. urtemugaren harira egindako agerraldia zela eta. Oraindik hunkitu egiten da Mikel Zabalza aipatze hutsarekin, baina kemena atera du IRUTXULOKO HITZArekin hitz egiteko, gertatutakoa gogoratzea ezinbestekoa dela uste baitu kasua argitzeko. Nolakoa zen Mikel? Oso gizon gozoa zen. Familiarekin harreman estua zuen; oso batuta geunden. Gustura bizi zen Mikel Donostian, baina Orbaitzetara ere maiz joaten zen senide eta gurasoak ikustera. Ni Arrangoitzen bizi nintzen orduan, eta, bidean geratzen zenez, askotan etortzen zen gurera. Nola gogoratzen duzu gertatutakoa? Oso gogorra izan zen, eta oraindik ere hala da guretzat, zauria itxi gabe baitago. Urteak pasatzen utzita ahaztuko zaigula uste dute, baina ez da horrela. Badakigu zer gertatu zitzaion Mikeli, baina oraindik ez dute aitortu, eta horrek min handia ematen du. Zergatik uste duzu hil zutela Mikel? Hori poliziari galdetu beharko genioke, baina ez dago arrazoirik. Euskalduna izatea izan zen bere delitua, deliturik bada. Mikelek ez zuen inongo lotura politikorik. Langile fina zen, eta familiari estuki lotua bizi zen. Biziki maite zuen lagunartea. Oso kolpe latza izan zen guretzako. Bere anaiak ere atxilotu zituzten, ezta? Bai, Patxi eta Aitor ere berarekin zeuden etxean, eta haiek ere eraman zituzten. Mikelen neskalagun Idoia eta beste bi lagun ere bai. Eta baita Orbaitzetako beste lehengusu bat ere, Manolo.Gure lehengusuak Intxaurrondora eraman zituzten, eta guztiak torturatu zituzten. Manolok alimaleko oihu eta garrasiak entzun zituela esan zigun. Egun batzuetara aske utzi zituzten guztiak, Mikel izan ezik. Bertan hil zutela uste dugu. Hogei egun igaro ziren gorpua Bidasoa ibaian agertu zen arte;?ez duzue bertsio ofiziala, hau da, itota hil zenik sinesten? Ez. Miguel Mari osabari bere semea Endarlatsan zegoela esan zioten. Gau eta egun aritu ginen bazter guztiak miatzen, zantzuren bat topatu nahian, baina ez genuen ezer aurkitu. Neronek Behobiako etxe guztiak pasa nituen banan banan, baina inork ez zekien ezer. Gurutze Gorriko kideek eta suhiltzaileek ere Bidasoa ibaia eta ibaiertz guztia miatu zuten metroz metro, eta ez zuten ezertxo ere atzeman. Gainera, urte hartan bertan apendizitis baten ondorioz bi aldiz operatu zuten Mikel sabeletik. Medikuaren arabera, seguraski poltsa jarri zioten poliziek eta Mikelek ez zuen indarrik halako egoera bat jasateko. Desagertuta egon zen 20 egunetan bi guardia zibil agertu ziren ibaian itota, arrainek begiak janda. Mikelen gorpua ikusi genuen eta osorik zegoen; “Arrainek begi berdeak maite dituzte urdinak baino gehiago”, idatzi zuen nire amak. Zein argibide jaso dituzue urte hauetan guztietan? Alferrikako lana izan da kasua argitzeko egin dugun ahalegin oro. Hainbat epaileren aurrean hitz egin dugu, baina denbora galtze hutsa izan da guztia. Zer diozu Altzan sortu den herri ekimenaz? Biziki eskertzen dut egiten ari diren lana, zinez txalogarria baita kasua argitzeko duten borondatea. Zauria itxi gabe dago, baina ez dugu Mikeli gertatutakoa ahaztu; ez dugu Mikel ahaztu.\n“Aitortza, egia eta justizia egitea lortu arte” ez dutela etsiko berretsi dute\nMikel Zabalza Herri Ekimena jendaurrean aurkeztu zuten Altzan, joan den larunbatean; Jolastokietan egin zuten agerraldia, Zabalza atxilotu zuten lekutik oso gertu. Herritar talde batek urteak daramatza altzatarraren auzia ahaztu ez dadin lanean, baina orain pauso bat gehiago eman nahi dute: maila pribatutik eremu publikora atera nahi dute kasua. Horretarako, erakunde publiko eta eragile sozialekin jarri dira harremanetan. Udaleko alderdi politiko guztiekin, eta Dbuseko sindikatuekin, esaterako, udaleko autobus gidaria baitzen Zabalza. Manex Ralla Herri Ekimeneko kideak azaldu zuenez, “Zabalza udal langile bat zen eta udalak ere badu zeresana”. Testuinguru politikoa ere “aldekoa” dela uste du Rallak, eta beste hainbat ate ere joko dituztela esan du, Memoriaren Institutua, esaterako. Mikel Zabalza Herri Ekimena altzatarraren senide, lagun eta beste hainbat herritarrek osatzen dute, eta argi dute helburua: “Gustura jasoko dugu hartzen duten neurri bakoitza, izan erakunde adierazpen bat, edo omenaldi bat, baina gure aldarrikapenak ez dira horretan geratuko; ez dugu etsiko aitortza, egia eta justizia egitea lortu arte”, esan zuen Rallak. Bertsio ofiziala “inork sinesten ez duen kontakizun fantasioso bat” dela adierazi zuten prentsaurrean. Hau da, ez dute sinesten Mikel Zabalzak Endarlatsatik ihes egin eta Bidasoa ibaira salto eginda itota hil zenik. 1985eko azaroaren 26an atxilotu eta bere hilotza ibaian agertu zen arteko 20 egunetan gertatutakoa argitzeko ikerketa bat egitea eskatu zuten: “30 urte pasa diren arren, ez dago erantzulerik, inor ez dute ikertu, eta are gutxiago epaitu”. Urtero bezala, omenaldia egingo diote bere heriotzaren urtemugarekin batera. Aurten gainera, 30. urtemuga data biribila izanik, ekitaldi berezi bat egingo dute azaroaren 29an. Altzan bizi bazen ere, Mikel Zabalza orbaitzetarra zen berez, eta Nafarroan ere oroitu eta omenduko dute. Azaroaren 21ean lagun eta senideen arteko omenaldi bat egingo diote.


XII. EUSKAL CONFINT\n2022ko maiatzaren 11n Euskal CONFINT ikasleen konferentzia ospatu zen, Busturiako Madariaga Dorretxean.\nCONFINT ideia Brasilen sortu zen eta han ospatu zen nazio arteko I. konferentzia orain dela 15 urte, ikasleek hitza hartzeko eta beraien erantzukizunak zabaltzeko helburuarekin. Gazteek, zer esan handia dutelako planetak dituen erronka nagusien inguruan.\nBrasileko I. CONFINT\nMaiatzaren 11ko eguna laburbiltzen duen bideoa ikusgarri dago hemen:\nXII Euskal CONFINT\nXII EuskalCONFINTeko albistea EITB-n\nGazteak gaztea aukeratzen duela CONFINT prozesuko oinarrietako bat da. Horri jarraituz, XII. Euskal Confint-eko ordezkari bozketa prozesua aurrera eraman zen eta Euskal CONFINT-eko IRAES21 taldeko 8 lagunen ordezkaritza berria hautatu zen:\nZumaiako Zumaiena ikastetxeko Andrea.\nZornotzako Andramari ikastolako Amaiur.\nElorrioko Elorrio BHI ikastetxeko Maddi.\nOñatiko Oñati BHI ikastetxeko Aiert.\nElorrioko Elorrio BHI ikastetxeko Haizea.\nLoiuko Urdaneta ikastetxeko Haizea.\nIurretako Orobiogoitia BHI ikastetxeko Pello.\nZumaiako Zumaiena ikastetxeko Kira.\nEta haiekin batera, beste hiru lagun ordezko moduan.\nGaldakaoko Eguzkibegi ikastolako Aritz ordezkoa\nZornotzako Andramari ikastolako Txomin ordezkoa\nBarakaldoko El Regato ikastetxeko Irene ordezkoa\nZorionak aukeratuak izan zaretenoi. Erantzukizun handia ere izango duzue, izan ere Euskal CONFINT-eko parte hartzaileak ordezkatu beharko dituzue estatuko CONFINT-ean. Zorionak ikasle denoi ikasturtean zehar eta maiatzaren 11n egindako lanagatik!\nInformazio gehiago nahi izanez gero, bisitatu IRAES 21 IKASLEAK bloga, eta bideo gehiago dituzue sarean, XII. CONFINT-ean sortutako adierazpen desberdinekin.\nLehendakariak “Eskola Jasangarria” ziurtagiria eman die\nEuskadiko 31 ikastetxeri\nIñigo Urkullu lehendakariak, Ekonomiaren Garapen, Jasangarritasun eta Ingurumeneko sailburu Arantxa Tapiarekin eta Hezkuntza sailburu Jokin Bildarratzekin batera, “Eskola Jasangarria” ziurtagiria eman die gaur goizean Eusko Jaurlaritzako Eskolako Agenda 2030 Programan parte hartu duten hogeita hamar ikastetxe publiko eta itunduri.\nBusturiako (Bizkaia) Ekoetxea Urdaibain egin den Gobernu Kontseiluaren ondoren izan den ekitaldian gainerako sailburuak ere bildu dira, eta bertan parte hartu dute ehun bat ikastetxek, irakaslek, eta baita ikastetxeei dagozkien udal ordezkariek eta udalerrietako alkateek ere.\nZiurtagiria jaso duten ikastetxe horiek IRAES 21-jasangarritasunaren aldeko eskola-sarean daude, eta bertan batera bultzatzen dute irakasleek, ikasleek, irakasle ez diren langileek eta familiek jasangarritasunerako hezkuntza. Guztiek gainditu dute auditoretza bat, berrikuntzaren, kalitatearen eta ingurumenarekiko konpromisoaren alde egin duten apustuagatik saritzen dituena.\nTopaketan zehar, 5 ikaslek, ziurtagiria lortu duten ikastetxe guztien ordezkari gisa, jasangarriak izateko egiten dituzten ekintzak deskribatu dituzte.\nARROPAREN INDUSTRIAREN KALTEAK\nKoordinatzaile batek bidali digu hurrengo albistea. Gure eskualdean, eta ziur asko beste zenbaitetan, 12. Garapen Iraunkorrerako Helburua aukeratu dugu datorren ikasturtean lantzeko: ekoizpen eta kontsumo arduratsuak.\nAsia aldean, baldintza oso txarretan gehienetan, ekoitzitako arropa Ipar Hemisferioan kontsumitzen dela jakin badakigu. Guk arropa horiek gehiago ez ditugunean nahi eta birziklatzeko erabakia hartuz gero, arropa guzti horren %10 bat ezin izaten da ez birziklatu ezta berrerabili ere. Azken horren ehuneko handi bat Afrikako herrialde batzuetara bidaltzen dugu, bereziki Kenya, Ghana edota Tanzaniako Mitumba azoketara.\nEta han zer? Irakurri artikulu osoa:\nNaizetik hartutako irudia\nTestua eta gaia lantzeko hamaika proposamen edota galdera:\n1) Zer gertatzen da Mitumba azoketara heltzen diren fardoekin? Non bukatzen dute?\n2) Arropa horren ehuneko handi bat sintetikoa da. Zer esan nahi du horrek? Zer suposatzen du?\n3) 12. GJHaz gain, zein GJH gehiago erlazionatzen dira arroparen (erabilia zein berria) esportazioen gaiarekin?\n4) Zergatik salatzen du Greenpeace GKEak “fast fashion” delakoa?\n5) Ba al du arroparen ekoizpenak urarekin zerikusirik?\n6) Modaren industriak berotegi gasen zein % igortzen du atmosferara? Ikertu zeintzuk diren industria kutsatzaileenak berotegi gasei dagokienez.\n7) Eta zergatik eragiten du guzti honek elikagaien katean? Gizakiari ere eragiten al dio?\n8) Egin irudi bat (eskema antzekoa) arroparen zikloa kontatuz, nondik nora doan adieraziz, zein ehuneko doan nora, zein ondorio dituen herrialde desberdinetan etab.\n9) Celia Ojeda-Martinezek dio artikulu amaierarantz “negozio eredua” dela aldatu behar dena. Hausnartu horren inguruan. Arazo horri aurre egiteko modu gehiago daude? Taldean komentatu.\n10) Artikuluan zirkulartasunaren narratiba azaltzen da. “Zirkularra” al da arropa hori? Zergatik?\n11) Eta zein da zure iritzia gai honi buruz? Zure esku zerbait badagoela uste duzu? Ikasgela edota ikastetxe bezala zerbait egin daiteke honen aurrean? Zerbait egingo duzue?\nTestuari laguntzeko zazpi baliabide:\nPoisoned Gifts (Opari Pozoituak) ikerketa orijinala (ingelesez)\nIrratian Celia Ojeda-Martinez, Greenpeaceko Biodibertsitate eta Kontsumo arduraduna, gai honi buruz:\nRopa abandonada en desierto de Atacama, Iquique, Chile\nEl desastre ambiental detrás de tu armario\nGure nagusiek ahotan izaten dute sarritan beraien garaian gauzak bestelakoak zirela. Hobeak ziren edo ez, hori beste kontu bat da. Baina, zientziak arrazoia eman die gai baten: egungo urtaroak ez dira lehengoak bezala. Izan ere, gaurko neguak laburragoak dira eta udaberriak goizago etortzen zaizkigu.\nUrtaro-erritmoekin zerikusia duten fenomeno biologikoen azterketak erakutsi du udaberria hilabete bat aurreratu dela azken urteotan. Fenologia da fenomeno biologikoak aztertzen dituen zientzia. Fenomeno horiek urtaro-erritmoetara egokituta agertzen dira aldizka, eta klimarekin zerikusia dute.\nFenologiak, besteak beste, urteko landareen eta intsektuen ziklo biologikoak, zuhaitzen eta zuhaixken garapenean ikusitako aldaketak eta hegaztien migrazioak aztertzen ditu. Informazio hori garrantzitsua da klimaren azterketetarako eta nekazaritzarako ere, urtaro-erritmoen aldaketak eragina baitu laboreetan.\nErreportaje osoa HEMEN\nMaiatzaren 11n Euskadiko Biodibertsitatearen Interpretazio zentroan (Busturian), XII. EUSKAL CONFINT konferentzia ospatuko da.\nAzken bi ikasturteetako konferentziak online izan eta gero, jardunaldia oso berezia izango dela aurreikusten da.\nBerezia, nola ez, aurreko ikasturtean parte hartu duten eta estatuko CONFINT-ean egon diren ikasle ugari bideratzaile lanak egiten ibiliko direlako, eta aurtengo ikasleei komunikazio-tailerretan (manifestua egiten, denbora-kapsula, komikia, antzerkia, dantza, murala…) laguntzeaz gain, saioaren aurkezle ere izango dira. Izan ere, ikasleek gidaturiko konferentzia honetan ikastetxe desberdinetako ikasleriaren arteko parte hartzea, elkarlana eta indarrak bateratzeko gogoa elkartuko dira, denoi eta hurrengo belaunaldiei eragiten dien gai baten gainean eztabaidatu eta ikastetxeetan aurrera eraman daitezkeen erantzun posibleak bideratzeko: larrialdi klimatikoa.\nEta nola ez, aurten gogotsu datozelako Araba, Bizkaia eta Gipuzkoako 23 ikastetxetako ikasle kontzientziatu eta motibatuak, egoera honen aurrean zeresana eta zeregina dutela argi dutenak.\nIkasle horiek eskola jasangarrien IRAES sarearen partaide dira, eta ikasturtean zehar lan desberdinak egiteko biltzen egon dira, ikastetxean bertan CONFINT bat antolatzeraino. Lan horren testigantza IRAES 21 ikasleak taldeko blogean duzue: http://iraes21-ikasleak.blogspot.com/\nEuskal CONFINT honetan datorren ikasturtean estatuko CONFINT-era joango diren ordezkariak ere hautatuko dira. Konferentzia honen printzipioak argiak dira:\n- Ikasleak ikaslea hautatzen du.\n- Ikasleak ikaslea hezten du.\n- Belaunaldi batek beste batetik ikasten du.\nEgitaraua prest dago. 70 ikasle baino gehiago eta 9 bat bideratzaile daude deituta.\nAstean zehar Sukarrietan Urdaibai Ingurumen Hezkuntza Proiektuko irakasleekin lanean dauden ikasleak ere etorriko dira beraien CONFINT prozesuko emaitzak denokin partekatzera.\nIkasleek beraiek aurreko konferentzietan adierazi bezala… orain ez bada, noiz? Guk (ikasleok) ez badugu egiten, nork?\n«Hezkuntza eraldatzailerako dimentsio ekosoziala» web mintegia\nMinisterioak, Garapenerako Nazioarteko Lankidetzaren Espainiako Agentziarekin (AECID) lankidetzan, «Hezkuntza eraldatzailerako dimentsio ekosoziala» izeneko web mintegia antolatu du, maiatzaren 4an eta 5ean modu birtualean egingo dena. Ekitaldi hau MEFPek eta AECIDek garapen iraunkorrean oinarritutako hezkuntza eraldatzailearekin duten konpromisoaren adierazgarri da.\nGaur egungo mundua gero eta interkonektatuago dago eta interdependentea da; ondorioz, hauskorragoa eta kalteberagoa da mota guztietako arriskuekiko, batez ere ingurumen- eta gizarte-arriskuak, egungo gatazka eta gerren ondorioz areagotu egiten baitira. Era berean, ekoizpen- eta kontsumo-ereduak biodibertsitatearen galera handia eta klima-aldaketaren ondorioak areagotzea eragiten du, eta sentsibilitate gutxi erakusten du garapen iraunkorrarekiko. Alde horretatik, gure munduak, gero eta globalagoak, erronka eta erronka ugari ditu aurretik, bai tokian tokikoak, bai globalak.\nGarapen Iraunkorrerako 2030 Agenda eta bertan zehazten diren helburuak dira lehen aipatutako erronka eta erronka guztiei erantzuteko oinarri egokia. Herrialde guztiek modu unibertsalean landu behar dituzte eta pertsonei eta planetari arreta ematen diete, eta mundu hau baketsuagoa, oparoagoa eta erakundeen eta pertsonen arteko aliantzekin egiteko diseinatuta daude.\nGure ikasleek jakitun izan behar dute eta prestatuta egon behar dute erronka horiei aurre egiteko, ez bakarrik beren ingurune hurbileko kide izateko zentzuarekin, baita komunitate globaleko kide izateko zentzuarekin ere. Gainera, kide izate hori ikuspegi etiko batekin oinarritu behar da, aldaketarako eragile bihurtu ahal izateko, egungo statu quo-ari aurre eginez; hau da, beharrezkoa da ikasleei aldaketa ekosozialerako eragile gisa ahalduntzea erraztuko dieten tresnak ematea.\nGure hezkuntza-sistemak xede horretarako eraldatzen ari dira, ikasleek planeta eta pertsona guztien bizitza hobetzeko jardun dezaten, justizia sozialaren, elkartasunaren eta inklusioaren erantzukizunaren ikuspegitik.\nWeb mintegi hau dimentsio ekosozialetik abiatuta kokatzen da. Hezkuntza errealitate ekologikoago eta kolektiboago batekin bat etorriz interpretatzeko modu bat da, giza eskubideen defentsan eta gizarte inklusibo, justu, solidario, baketsu eta iraunkorragoetako kide izatean oinarritua.\nGainera, ekitaldiak hezkuntza eraldatzailea barne hartzen du, GJHen 4.7 helburuan deskribatutako hezkuntza moten helburu eta metodologia komunekin definitua, garapen iraunkorrerako hezkuntza eta munduko herritartasuna barne. Garapen jasangarriko helburuak lortzen laguntzeko eta Klima Aldaketari buruzko Parisko Akordioa betetzen laguntzeko eskumenen hezkuntza-proposamena da. Azkenik, web mintegia Docentes para el desarrollo programaren barruan kokatzen da, AECIDek eta Ministerioak koordinatuta, eta pobrezia desagerrarazteko eta giza garapen iraunkorra sustatzeko konpromisoa duten herritarrak eraikitzeko lan egiten du.\nInformazio gehiago eskuratzeko eta izena emateko hemen.\nJASANGARRITASUNA ETA GENEROA,\nXXIX. JASANGARRITASUNERAKO HEZKUNTZA TOPAKETETAN\nBueltan dira berriz ere Ingurugelak antolaturiko Jasangarritasunerako Hezkuntza Topaketak. Aurtengoak apirilaren 29an izango dira, eta pisuko bi osagai izango dituzte: gaurkotasun eta interes handiko gaia batetik, eta Topaketak egingo diren gunea berezia, bestetik. Izan ere, aurtengoak, 75. urteurrena ospatzen duen Aranzadi Zientzia Elkarteren Donostiako egoitzan egingo dira.\nJasangarritasunerako Hezkuntza generoaren begiradatik izango da topaketen leloa, eta izenburuak dioen bezala, genero-berdintasunaren eta iraunkortasunaren arteko bi norabidetako harremana izango da hizpide. Izan ere, gure planetaren iraunkortasunean eta hezkuntzaren alorrean, generoaren ikuspuntua txertatzea ezinbestekoa da.\nEgitaraua osatzeko garaian, gaian erreferenteak diren bi hizlari elkartzeko parada bikaina izan du Ingurugelak. Lucía Iglesias (Santiagoko Unibertsitatea) eta Yayo Herrero (Garúa, Saberes y Proyectos Ecosociales S.L.) hizlarien ponentziak izango dira entzungai. Hori gutxi ez eta, bi ikastetxe ezberdinetako esperientziak ere aurkeztuko dira (Urnietako Magale eta Iurretako Orobiogoitia BHI) bertan. Ekitaldia amaitzeko, mahai-inguru bat osatuko da hizlariekin, gaiari loturiko hausnarketa, iritzi trukaketa eta galderak egiteko aukera emanez.\nKorrika birtuala. Korrika egin Amazoniaren alde\nKilometro batzuk korrika egiteko asmotan?\nAlboan eta Entreculturasek arrazoi on bat ematen dizugu hori egiteko.\nZabalik daude jada "Korrika egin kausa baten alde. Korrika egin Amazoniaren alde" lasterketarako inskripzioak, modu birtualean. Ez dago aitzakiarik!:)\nEdizio honetan, Alboan-ek bat egingo du lasterketa solidarioen zirkuituarekin, "Kausa" baten alde, Entreculturas GKEarekin batera, Amazoniaren defentsa eta bertan bizi diren herri indigenen eskubideak babesteko funtsak lortzeko erronkarekin.\nEgin behar duzun guztia da:\nSartu izena emateko orrian. Hementxe bertan\nAukeratu egin nahi duzun modalitatea\nEgin Korrika! Gogoratu, apirilaren 3ra arte baino ez duzu\nZure inskripzioarekin Amazonia eta bertan bizi diren herrien eskubideak defendatzen lagunduko duzu.\nAnimatu eta parte hartu. Ordura arte, egunaz gozatzera!\nAzken aste hau berezia izan da guretzat. Astelehenean Basoen Mundu-eguna izan zen eta asteartean Uraren Mundu-eguna.\nArgiako efemerideetatik jakin ahal izan dugu Exxon Valdez petroliontziaren ezbeharra 1989ko martxoaren 24an izan zela Alaskan.\nEfemerideekin jarraituz, Eduardo Galeano idazleak ere bere "Los hijos de los días" liburuan zenbait hitz dedikatu zizkion John D. Rockefeller-i, maiatzaren 24ko datarekin, La fabricación del poder izeneko testuan.\nLa fabricación del poder.\nEta Eduardo Galeano idazlea zergatik aipatu dugun galdetuko duzue agian. Astelehenean Poesiaren Mundu-eguna ere ospatu zelako. Baso eta ur gabe ez genuke poesiarik. Orriak, hostoak, edertasuna, lasaitasuna... eskaintzen dizkigu basoak, eta ura ere inspirazio "iturri" izan da hainbat artistarentzat.\nHori dela eta, aste berezi hau ospatzeko gai horiek uztartzea erabaki dugu, musikaz eta poesiaz gozatzeko.\nBasoetaz ari zaigu, besteak beste, Joseba Sarrionandia "Sorterriko koblak"\nhonetan, eta Mikel Laboaren ahotsaz mintzo da natura (6 izeneko diskoan, 1985ean argitaratua).\nAnari Irla izan (2009) diskoko "Isla" “\n” abesti honetan ura, irla, baleak, arrainak… aipatzen dizkigu, baina ez da horretaz bakarrik ari noski.\nEta Gary Snyder handiaren Dillingham, Alaska, The Willow Tree Bar poema euskaraturik hurrengo kantua egin zuen Ruper Ordorikak "Guria ostatuan" (2019) diskoan: Munduko ostatuetan.\nFederico García Lorcak El manantial poema idatzi zuen 1919an. Los planetas talde granadarrak aurten kaleratu du (mende bat beranduago) hiri bereko poeta handiaren bertso horiekin izen bereko kantua\nizen bereko kantua\n, "Las canciones del agua" (2022) diskoa aurkituko duzuena.\nEta bukatzeko, "Los planetas" taldetik planetaren ordura. Larunbatean planetaren ordua omen da, 20:30etatik 21:30etara. Ordu bakarra (gutxiegi agian) planeta bakarra dugula gogorarazteko. Bere baso, ur, musika eta poesiarekin, baina bakarra hala ere.\nArgia efemerideen kanala https://www.argia.eus/efemerideen-kanala\nPlanetaren orduko irudia hemendik atera dugu: https://www.zarautz.eus/eu/-/planetare-ordua-2022\nBasoen Mundu-egunari buruz https://www.un.org/es/observances/forests-and-trees-day\nUraren mundu egunari buruz https://www.un.org/es/observances/water-day\nColoradoko Unibertsitateko hainbat zientzialarik gizartea desazkunderako prestatzen hastea proposatu dute berriki. Izan ere, iragarpenek diote herrialde aberatsetako hazkunde ekonomikoa asko motelduko dela: biztanleria zahartzen ari delako, ekonomia produkzio-sistema batetik zerbitzu-sistema batera pasatzen ari delako, zor publiko zein pribatua eutsiezina delako... Ikertzaileen ustez, gure garaia —etengabeko hazkunde ekonomikoarena— anomalia historiko bat besterik ez da izan. Iraultza industrialean hasi, eta gure begien aurrean emango du bere azken hatsa. Gizakion historian inoiz izan den hazkunde ekonomikorik bortitzena izan da.\nSortu duen kolapso ekologikotik ateratzeko, ez da nahikoa teknologia berdeek egin dezaketen ekarpena. Karbono gutxiko teknologia guztien potentziala aztertu dute, eta teknologia horien hedapen baikorrena ere ez litzateke nahikoa izango 2050rako proiektatutako energia-eskaerari erantzuteko. Beraz, desazkundea gizarteak kontzienteki aukeratu dezakeen irtenbidea ere bada.\nIsildu dira txori kantuak\nAurreko belaunaldiarentzat «paradisua» zen goizean esnatu eta txori kantuak entzutea nonahi. Baina gizakia naturatik gero eta urrunago bizi da, hirietan nagusiki, eta txori kantuak gero eta urrunago eta pobreago entzuten dira.\nMunduko populazioaren herena jada hirietan bizi da. Urbanizatze prozesu azkarrak etenik ez duela dirudi eta gizakiaren bizimodua aldatzen ari da. Gailu elektronikoek sekulako indarra hartu dute azken urteetan, gizartearen arauak eta bizitza estiloa moldatzeraino.\nBitartean, eremu urbano horretatik kanpo, natura deitzen diogun gune horretan, beste mundu bat hasten da gizarte hiritartuarentzat. Gero eta ezezagunagoa den “mundu paralelo” bat; bizirauteko beharrezkoa zaigula jakinagatik, urrun ikusten dugun mundu bat.\nIñaki Sanz-en erreportaje osoa HEMEN\nIngurugelan ekimen honekin bat egiten dugu! BIDEOA\nGabriele Galimberti argazkilari italiarra beti dabil munduan zehar abentura, istorio eta jende interesgarriaren bila. Bere azken proiekturako, "Toy Stories" izenburukoa, Gabrielek munduko herrialde ezberdinetako umeei argazkiak atera zizkien bere jabetza preziatuenekin: jostailuak. Horretarako, argazkilariak 18 hilabetez bidaiatu zuen mundu osoan zehar. Proiektuan, haurrek ongi pasatzeko erabiltzen dituzten jostailuen arabera mundua nolakoa den ikusteko ideia lantzen da.\n«Beren adinean, jolastea besterik ez dute nahi», baina nola jokatzen duten da herrialde batetik bestera aldatzen dena. Galimbertik aurkitu zuen ekonomia indartsuagoko herrialdeetako haurrak posesiboagoak zirela beren jostailuekin, eta denbora gehiago behar izan zutela haiekin jolasteko; garapen bidean zeuden herrialdeetan, berriz, askoz errazagoa izan zitzaion umeekin erlazionatzea, haien artean bizpahiru jostailu bakarrik bazeuden ere.\nArgazki bilduma hau baliabide ezin hobea da Garapen Iraunkorreko Helburuak ikasleekin lantzeko eta hauen elkarreraginak mahaigaineratzeko.\nAlde batetik, munduan aurkitzen diren desorekak bistan geratzen dira. Eta beraz, argazkien bidez 1. GIH (pobreziaren amaiera) eta 10. GIH (desberdinatasunak murriztea) helburuei buruzko hausnarketa sustatu daiteke. Beste alde batetik, jostailu motak genero ikuspegitik ere landu daitezke, alegia, 5. GIHa.\nEra berean, 12. GIH (ekoizpen eta kontsumo jasangarria) helburuaren lanketa bideratzea interesgarria da eta honekin zuzenki lotutako GIH 13 (klima babesteko ekintza).\nAzkenik, eta borobiltzeko, ikusten diren argazkiak zoriontasunaren kontzeptuarekin lotu ditzakegu. Gehiago izateak zoriontsuago egiten gaitu? Zerk egiten gaitu zoriontsu haurrak garenean? Norekin gara zoriontsu?\nModu honetan, arazo ekosozialen konplexutasuna landu dezakegu ikasleekin.\nAZTERTU PROGRAMAREN SARI BANAKETA EMANALDIA\nAztertu programaren sari banaketa, emanaldia legez ezagutzen duguna, ospatu zen aurreko larunbatean, otsailaren 19an, Ekoetxea-Meatzaldea interpretazio zentroan. Ikasle, familia eta adin desberdinetako jendea bildu zen Concha II meategiaren aldamenean, gure historiaz, ingurumen hezkuntzaz edota gure geroaz zeresan handia duen txoko harrigarrian.\nHEZEGUNEEN MUNDU EGUNA (Otsailak 2)\nHonekin batera, anfibioen gainbeherari buruzko erreportajea dugu gaur:\nAnfibioen gainbehera isila, gaixotasun berriek hauspotuta\nArduratuta daude zientzialariak, eta ez da gutxiagorako. Munduan dauden 7.000 anfibio-espezieen % 40 mehatxatua daude jada, eta badirudi gainbeherak ez duela etenik. Dagoeneko 200 espezie desagertu dira. Datuak ditugunetik ezagutzen den anfibioen suntsipen-larrialdi handienaren aurrean gaude. Habitat-suntsiketa da arrazoi nagusia, baina azken urteetan espero ez zen arrisku berri bat ere azaldu da. Anfibioei eragiten dieten gaixotasunen agerpenek populazio osoak desagerrarazi dituzte egun batetik bestera. Euskal Herrian ere baditugu erne egoteko arrazoiak: azaldu dira lehen kasuak.\nGehiago irakurri nahi baduzu: HEMEN\nIngurumen Hezkuntzaren nazioarteko egunaren biharamunean, ezin ahaztu ingurumenaren defendatzaileak.\nEta bereziki izen bat aipatu nahi dugu. Ziurrenik gertaera hurbila delako, edo agian 14 urte baino ez zituelako gure ikastetxeetan ditugun gaztetxo askoren antzera, Breiner David Cucuñame kolonbiar gaztea gogoratu nahiko genuke.\nIrudia hurrengo helbidetik hartua da: https://pousta.com/tema/cauca/\nBreiner David Cucuñame Kolonbiako Cauca departamentukoa zen, eta urtarrilaren 14an erail zuen talde armatu batek, indigenen beraien eremuetan sartu eta tiroz hastean bertan zeuden denen aurka.\nGaztea bertako komunitateek sakratutzat dituzten antzinako eremuen zaintzailea zen. Hazitegian ere laguntzen zuen, basoak birlandatu edo basoberritzen.\nNBEren arabera, 2021ean Kolonbian giza eskubideen alde borrokatu zuten 78 pertsona erail zituzten gutxienez, asko eta asko Caucako haranean. Kolonbiako Herriaren Defendatzaileak, berriz, 145 pertsona izan zirela defendatzen du.\n2020an 227 ingurumen aktibista erail zituzten zenbait iturriren arabera, eta horietatik 65 Kolonbian izan ziren.\nErailketa horien guztien atzean nekazaritzako elikagaien industria, petrolio zein gasaren industria, meatzaritza eta droga-trafikoa daude, besteak beste.\nCaucako Eskualde Indigenen Kontseiluak (CRIC) hurrengo hitzekin eman zion azken agurra haien semeari: “Ama Lurraren zaindaria, Lurraldearen zaintzailea, Las Delicias babeslekuko Kiwe Thegna ikasle-zaindari indigena, bizitzaren haur zaindaria, Ekintza kolektiboen eta amets handien Nasa”.\nIngurumen ekintzaileen erailketen inguruan gehiago sakondu nahi izanez gero:\nNeurri eraginkorrak hartu ezean, mende bukaerarako 1.500 hizkuntza galdutzat jotzen dituzte zientzialariek. Aurreikuspen pesimistenek, hizkuntzen % 90. Hizkuntza-dibertsitatearen galera, kolonizazioarekin eta globalizazioarekin lotuta dago batez ere, baina egungo beste hainbat faktorek nola eragiten duen jakin nahi izan dute. Hala, hizkuntza-politikek, biztanleriaren ezaugarriek, gizarte- eta ekonomia-aldaketek, ingurumen-baldintzek eta hizkuntzaren dokumentazio-mailak nola eragiten duten aztertu dute Australiako hainbat ikerketa-zentrotako eta Alemaniako Max Planck institutuko zientzialariek.\nAntonio eta Alicia Valero aita-alabari Adrián Almazanek egindako elkarrizketatik atera da Thanatia. Planetaren muga mineralak (Icaria) liburua. Zaragozako Unibertsitateko katedratikoa eta irakaslea dira hurrenez hurren valeriotarrak. Baliabideak eta energia kontsumoa ikertzen dituen CIRCE Institutuko zuzendaria ere bada Antonio. Egungo norabidean, humanitateak ez duela aterabiderik diote. Eta aldaketa eragiteko poltsa bete proposamenekin datoz. Liburuaren eduki nagusiak bildu ditugu ondoko lerroetan.\nOso ezaguna da biosferak, Lurra planetaren atal biziak, bizi duen egoera latza. Geosferaz, ordea, geodibertsitateaz, bizitzarik ez duen planetaren zatiaren gainean askoz gutxiago egiten da berba, baina haren egoera ere larria da, batez ere humanitatea baliabideez egiten ari den ustiaketa basatiagatik. Lurra, Gaia edo Gea dira bizitza eta baliabideez lepo dagoen gure planetaren hainbat izen; Thanatia baliabide bako etorkizuneko gure planeta da.\nGiza eboluzioaren irudiei erreparatuta, badirudi emakumeek eboluzioan egin duten ekarpen bakarra izan dela ondorengoak izatea. Alegia, gizonezkoek animalia handiak ehizatuz eta ahalegin ikaragarriaz lortutako ezaugarri horiei iraunaraztea. Baina giza eboluzioa beste ikuspegi batetik ulertzen lagundu nahi du orain CENIEH giza eboluzioaren ikerketa-zentroak, eta erakusketa ibiltari bat antolatu du, eztabaida pizteko helburuz. Bilbon izan da udazkenean, eta, haren osagarri, hainbat hitzaldi antolatu ditu Kultura Zientifikoko Katedrak. Han eman dute beren iritzia Carmen Manzano Basabe EHUko biologoak, Asier Gómez Olivencia Atapuercako ikertzaile eta EHUko eta Aranzadiko paleontologoak, Arantza Aranburu Artano Atapuercako ikertzaile eta EHUko geologoak, eta Vega Asensio Herrero biologo eta ilustratzaile zientifikoak. Giza eboluzioaren ikerketan, egungo gizartearen ikuspegi androzentristaren joera identifikatzen zuten laurek.\nArgia aldizkarian egin diote elkarrizketa pankartaren bi aldeetako ekologistari. Klima-aldaketa eta erregai fosilen eskasia dira gaur egun jada bertan ditugun arazo askoren sorburuak. Uholdeak, suteak, pertsonen migrazio masiboak eta hornidura arazoak gero eta ohikoagoak dira eta izanen dira. Rafa Alday ekintzaile ekologista eta adituaren ustez, desazkundea da bide bakarra.\nElkarriezketa osoa HEMEN\neskubideak dituzten emakumeak\nYimbi espazioan, Bilboko Uribitarteko arrapalan, apirilaren 4etik 9ra egingo den "Emakume migratzaileak, eskubideak dituzten emakumeak" jarduera-astera gonbidatzen zaitugu.\nAlboan eta Ellacuria Fundazioa herritarrak sentsibilizatzeko jarduerak egiten ari gara, emakume migratzaileei buruzko Mujeres en Marcha proiektuaren esparruan. Proiektu honen helburua da emakumeek migrazio-prozesuaren fase guztietan jasaten dituzten indarkeriak ikusaraztea.\nBesteak beste, jarduera hauek egingo ditugu:\n- world kafe bat,\n- eskubideen berdintasunaren aldeko emakume migratzaileen arteko\n- hezkuntza-jolasak hainbat ikastetxetako ikasleentzat (scape room eta antzara-jokoa),\n- ipuin-kontalari bat,\n- argazki-erakusketa bat,\nHemen duzu jarduerei buruzko informazio gehiago.\nParte hartu! Zure zain gaude!


William Wallace Campbell - Wikipedia, entziklopedia askea.\nWilliam Wallace Campbell (1862ko apirilak 11-1938ko ekainak 14) espektroskopian espezializatutako ingeniari eta astronomo estatubatuar bat izan zen. Royal Astronomical Societyko urrezko domina eta Henry Draper domina lortu zituen 1906an eta Bruce domina 1915ean.\nHancock konderria (Ohio), 1862ko apirilaren 11\nSan Frantzisko, 1938ko ekainaren 14a (76 urte)\nJoel Stebbins (en)\nHenry Draper domina (1906)\nAstronomiako Errege elkartearen urrezko domina (1906)\nLalande domina (1903)\nBruce domina (1915)\nCampbellek bere ikasketak bere sorlekua zen Ohio estatuko eskola landatarrean hasi zituen. Bigarren hezkuntza amaitu ondoren urte betez lan egin zuen haurren irakasle bezala, Michiganeko Unibertsitatean ingeniaritza zibila ikasten hasteko sartu aurretik. Ikasten ari zen bitartean bere bizitzak bira bat eman zuen Unibertsitateko behatokiko laguntzaile bezala lanean hasi zenean. Astronomiarekin txunditua geratu zen, eta gai honi buruzko ahal bezain beste kurtso hartu zituen.\n1886an graduatu ondoren Campbellek ezin izan zuen astronomiarekin zerikusia zuen lanik lortu, eta ondorioz Coloradoko Unibertsitatean matematika irakasle postu bat onartu zuen. Bi urte beranduago Michiganeko Unibertsitatera itzultzea eskaini zioten ingeniarientzako oinarrizko astronomia kurtso bat ematera, eta laguntzaile bezala behatokian, Coloradon jasotzen zuen soldataren erdiagatik. Campbellek onartu egin zuen.\n1890eko udan borondatezko bezala lan egin zuen Lick behatokian. Han, James E. Keelerren babespean espektroskopia ikasi zuen. Hurrengo urtean Keeler ordezkatu zuen behatokiko astronomo karguan.\n1900 eta 1930 bitartean Lick behatokiko zuzendaria izan zen, eta 1923 eta 1930 bitartean Berkeleyko Kaliforniako Unibertsitatea|Berkeleyko Kaliforniako Unibertsitateko presidentea izan zen.\nLick behatokiaren estazio bat sortu zuen Txilen.\nZenbait espedizio egin zituen eklipseak jarraitzeko, 1922an gertatutako horietako bati esker gorputz masibo baten presentziaren ondorio den argiaren deflekzioa frogatu zelarik, Albert Einstein fisikari alemaniarraren Erlatibitate orokorraren teoriak aurresan zuena.\nBere buruaz beste egin zuen 1938ko ekainak 14an, 76 urte zituela.\nRoyal Astronomical Societyko urrezko domina (1906)\nCampbell ilargi kraterra\nCampbell Martitzeko kraterra\n2751 Campbell asteroidea.\nMultimedia: William Wallace Campbell


"Egon naizen Gipuzkoako herri guztietan bizitza oparoa egin dudala uste dut; ez nuke ezer kenduko". Noticias de Gipuzkoa\nJose Maria Astigarraga Azkoitiko orain arteko parrokoa\n"Egon naizen Gipuzkoako herri guztietan bizitza oparoa egin dudala uste dut; ez nuke ezer kenduko"\nAzkoitiko herriak azken hamar urteotan bere parrokoa izan den Jose Maria Astigarraga agurtuko du gaur; meza, musika eta bazkari batekin. Hori dela eta, egunkari hau Elgoibarko Sagarraga baserrian jaio zen apaizarekin bildu da, bere bizipenak ezagutzeko\nJose Maria Astigarraga bere etxeko balkoian; San Martin dorrea atzean duela. (jabi leon)\nAzkoitia. Apaiz izendatu zutenetik, Jose Maria Astigarraga 74 urteko elgoibartarra Nuarben, Errenterian, Arrasaten eta Azkoitian aritu da lanean eta leku guztietan zoriontsu izan dela aitortzen du. Orain, bere bizitzaren etapa berri bati egin beharko dio aurre eta horretarako ere prest dagoela dio. Hurrengo egunotan Donostiako seminarioan dagoen egoitzara joango da baina horren aurretik azkoitiarrek bera behar bezala agurtzeko antolatu duten gaurko jardunaldiarekin disfrutatzeko prest agertzen da. Bidaiari, irakurle eta ikasle amorratua, Astigarragak jaso duen laguntza eta tratuagatik eskerrak ematen esango dio agur Azkoitiko herriari.\nZergatik egin zinen apaiz?\nEgia esaten badizut ez nuen inolako asmorik. Nire aitak Elgoibarko San Pedro fabrikan egiten zuen lan eta ni aukeratu ninduten bertako bulegoetan lan egiteko. Orduan, bulegoan lan egitea asko zen baina egun batean amak parrokoarengana bidali ninduen enkargu bat egiteko eta handik irtetzerakoan parrokoak ea zergatik ez nintzen apaiz egitera animatzen galdetu zidan. Ordura arte hori ez zitzaidan inoiz burutik pasa baina pentsatzen hasi nintzen eta azkenean seminarioan sartzea erabaki nuen; nahiz eta aitari izugarrizko disgustoa eman.\nNon ikasi zenuen apaiz egiteko?\nLehenik eta behin, 14 urte nituela Mutrikuko Saturraran hondartzaren ondoan zegoen seminarioan izan nintzen eta gero, hiru bat urte beranduago, Donostian egin zuten seminario berria inauguratzea tokatu zitzaigun.\nHandik lanera. Lehenbiziko bi urte baino pixkat gehiago Nuarben eman nituen eta handik Errenteriara bidali ninduten. Bertan, ikastolan, institutuan eta gazte mugimenduan egon nintzen lanean 18 urtetan. Gizarteko problematikaren inguruan egin nuen lan asko, ikuspuntu erlijioso batetik. Gainera, bertan osatu nuen gaur egun nire familia dena.\nNola osatu zenuen familia bat apaiz izanda?\nAurretik banuen nire familia, noski, baina Errenterian hamar bat urte neramatzala egoera bitxia bizitzea tokatu zitzaidan. Bost ume zituen familia batekin oso harreman ona nuen. Ni apopilo nengoen etxe batean eta familia hau beheko pisuan bizi zen. Ama alargun geratu zen eta ni ahal izan nuen guztia laguntzen saiatu nintzen. Une askotan umeak nirekin egoten ziren eta egun batean ama gaixotu zen. Bere egoera kontatu zidan eta umeengatik oso kezkatuta zegoen. Horrela, lasai egoteko esan nion; umeak nik zainduko nituela prometitu nion eta hala egin nuen; oso gustora gainera. Errenteriatik Arrasatera joatea tokatu zitzaizun. Zer oroitzapen dituzu garai haietatik?\nOso oroitzapen ona daukat. Arrasaten ere 18 urte eman nituen eta gauza asko egin genituen. Heldu nintzenean eliza ia erorita zegoen eta goitik behera berritzea lortu genuen. Helburu hori ez zen batere erraza, eliza berritzeak orduko 80 milioi pezetako kostea zuelako. Hala ere, herritarrek primeran erantzun zuten eta dena ordaindu ondoren dorrean museo txiki bat egiteko dirua geratu zitzaigun.\nEta Arrasatetik Azkoitira, ezta?\nBai, hala da, 2002an etorri nintzen Azkoitira. Beraz, hamar urte eman ditut hemen lanean.\nNola sentitu zara Azkoitian?\nLanean egon naizen Gipuzkoako herri guztietan bezala, zoriontsua izan naiz hemen ere. Bizitza oparoa egin dudalakoan nago eta egia esaten badizut ez nuke ezer kenduko; ezta bizi izandako une txarrak.\nBeraz, ondo hartu zintuzten Azkoitian ere...\nOrokorrean bai, nahiz eta hasiera batean talde batzuen errezeloa izan. Ni ez naiz sekula diskurtso teknikoen aldekoa izan; egiten ari naizena bizitzea gustatzen zait. Horregatik, jendeak heldu nintzenetik ikusi zuen nire diskurtsoak eta mezuak oso ezberdinak zirela... baina azkenean herritarrek ulertu dute nire barrutik ateratzen zaidana ematen diodala jendeari; ondo pentsatuta baina barrutik ateratzen zaidana.\nAzkoitiko herriak zuri agur esateko hainbat ekintza antolatu ditu gaurko. Nola bizi izango duzu?\nHolako gauzak ez zaizkit gehiegi gustatzen baina datorrenari aurre egingo diot; beti bezala. Herriak nahi izan du agurra egitea eta pozik onartzen dut. Hori bai, saiatuko naiz gehiegi ez emozionatzen.\nKomentatzen didazu, Palestina, Turkia eta beste hainbat herrialde ezagutu dituzula bidaiatzen. Zein izan da zure bizitzako esperientziarik onena?\nEz daukat zalantzarik. Hanketako giharretan urteekin okerrera joan den gaixotasuna daukat baina 50 bat urte nituela Sinai mendia igotzea lortu nuen; nahiz eta medikuak gero izugarrizko bronka bota. Goizeko lauretan irten ginen eta bi lagunen laguntza eta animoekin gora heltzea lortu nuen. Gainera, goian meza eman nuen, harkaitz baten gainean. Une hori ez dut inoiz ahaztuko.


Fagorrek behe tentsioko lautze linea bat saldu du - Fagor Arrasate\nFagorrek behe tentsioko lautze linea bat saldu du\nBehe tentsioko lautzea da lautze lanetarako orain arte erabili izan den arrabolen bidezko sistemak baino askoz lauago uzten dituen teknologia bat. Teknologia horrek, funtsean, konbinatu egiten ditu tentsio handia eta materiala kurbatzeko hiruzulorako arrabolen bidezko sistema bat. Horrela, lortzen den plastifikazioa erabatekoa da eta metal barruko tentsioak desagertu egiten dira. Behe tentsioko lautze linea bat instalazio konplexua da metagailu handiak eta tenkatze brida indartsuak behar ditu eta.\nFAGORek eskari handi bat lortu du duela gutxi Txinako altzairugintzan diharduen fabrikatzaile batengandik. Behe tentsioko lautze linea oso bat eskatu dio hain zuzen ere. Linea berriak 300 eta 400 serietako altzairu herdoilgaitza prozesatuko du, 1350 mm-ra arteko banda zabaleratan eta 3 mm-ra arteko lodieratan. Kalkulatzen den produkzioa 20.000 bat tonakoa da urteko. Prozesatu beharreko materiala oso gogorra da, 800 megapaskaletako haustura-kargarekin. Bobinek 28 tonako pisua izango dute gehienez. Linearen abiadura nominala 250 m/min-koa izango da. Lortuko den lautasuna 3 I-unit baino txikiagoa izango da. Instalazioak tentsionibeladora bat dauka arrabolak azkar aldatzeko sistema batekin, bi metagailu bertikalekin, bobina baten amaiera eta hurrengoaren hasiera lotu eta prozesua etengabea izatea lortzeko soldadurako ekipamendu batekin, eta ertzak mozteko eta film-a aplikatzeko sistemarekin, bai eta tentsio nagusia sortzen duten brida handiekin ere. Eskaria 5 milioi euro ingurukoa da eta linea datorren urtean instalatuko da.


Calypso Hotela Guztia Bar...\nErreserbatu zure oporrak guztia barne hartuz eta prezio onenarekin Calypso Hotelean eta hobetu egingo dugu, zure erreserba All Inclusive Premium-era igaroz, zeinak markako edari-hautaketa bat barne hartzen duen.\n% 15eko deskontua 4 gau edo gehiagoko egonaldietan!\n21.10.31ra arteko egonaldietarako balio du eta erabilgarritasunaren araberakoa izango da.\nHobekuntza honek MedPlaya.com helbidean baieztatutako erreserbetarako bakarrik balio du; erreserbatu zuzenean prezio eta baldintza onenak Salouko Calypso Hotelean.\ngehienezko gauak: 21


Zerbaitetan txarto dihardugun seinale - Gipuzkoako Hitza\n2017, abenduak 01 gipuzkoa, Iritzia 391\nEskola erlijioso bitan ikasi nuen nik. Bata bestea baino zurrunagoa, baina biak diziplina handikoak. Diziplina antzinako moduan ulertua: malgutasunik ez, gogorra eta estua, askatasunik gabea. Horregatik, beharbada, esaten zigutenean meza geneukala —edo aitortza, edo erlijioarekin zerikusia zuen edozer gauza— pozarren hartzen genuen, esan nahi zuelako egunerokotasunetik irtetea, eta betiko jardunaren errutina apurtzea, alde batera lagako genituela klaseak, beste gauza batzuk egingo genituela. Batzuetan, zentrotik irtetea ere ekartzen zuten funtzio erlijiosoek. Gurean, txangoak gutxi, eta egiten zirenak, kurtso amaieran. Beraz, mezatara joatea zen festa moduko bat; nahiz eta gero elizan aspertu, gogaitu edota amorratu.\nHorregatik, zeharo harrituta nauka ikasle batzuen jarrerak euskaltegian. Egia da ezin direla konparatu gure orduko eskola hura eta euskaltegia. Gure jarduna ez da zurruna, baliteke batzuetan astuna izatea; halere, nahiko askea ere badela esango nuke.\nDenbora pasatu ahala, jarrerak aldatu egin ziren, eta askok, aitzakia merke bat jaurtita, ez zuten ekintzan parte hartzen. Jendea “galdu” ere egiten zen euskaltegitik hitzaldi lekura, abduzitu egin balute lez. Fenomeno paranormalak gure herrietako kaleetan! Horregatik, sarritan, abisatu ere ez genien egiten ikasleei, klase denboran izanez gero.\nTira, ados, batzuei ez zaie antzerkia gustatzen. Ondo da. Baina zinema ere ez dute atsegin, Handia ikustera joateko proposamena egin nienean kontu bera esan zidaten-eta. Horiek beroriek ez zuten hartu irakurtzeko libururik, ikasgelara liburuz karga-karga eginda joan nintzen batean, irakurtzea ere ez ei dutelako gustuko.\nKontua da, idazlan bat egiteko ematen diedanean, protesta txikiren bat egoten dela, baina zintzo-zintzo egiten dutela. Idazlanak gustukoago dituzte, orduan? Ez, buruan dute idazlana gogokoa ez izan arren egin egin behar dela, ikasteko-edo balio duelako. Azterketan “sartzen” delako.\nBaina kezkagarriena ez da ez gustatzea kulturarekin zerikusia duen guztia. Arduratzen nau ikastaldeetako gazteenak direla kulturari uko egiten diotenak. Helduago batzuek, agian, ez dute hain gustuko proposatutakoa, baina aukera bat eman nahi diote, zerbait desberdina egin, argi daukatelako egiten duten horrek ere balio diela euskara ikasteko.


Hizki nagusiz idazteko izena da METALHIKA — Kulturaz\nHizki nagusiz idazteko izena da METALHIKA\nHizki nagusiz idazteko izena da METALHIKA Zapaturako genituen aurrerapenak ez ziren bete. Hautsi egin ziren. Zentzu guztietan. Hau guztia posible egin dute Xanti Rodriguez, Edorta Azkune, Joseba Azkue eta Iosu Garatek. Eta estimatzen diegu halako lanak hartu izana gogoan izango dugun gau zoragarria eskaintzeagatik. —Argazkia: Borja Eizagirre— https://www.kulturaz.eus/bloga/1411 https://www.kulturaz.eus/bloga/1411/@@download/image/METALHIKA2.jpg\nZapaturako genituen aurrerapenak ez ziren bete. Hautsi egin ziren. Zentzu guztietan. Hau guztia posible egin dute Xanti Rodriguez, Edorta Azkune, Joseba Azkue eta Iosu Garatek. Eta estimatzen diegu halako lanak hartu izana gogoan izango dugun gau zoragarria eskaintzeagatik. —Argazkia: Borja Eizagirre—\nLaburbilduz, ‘ikuskizuna’. Horixe da aukeratu daitekeen hitza zapatuan Metalhika taldeak eman zuen kontzertua deskribatzeko. Emaitza ikusi genuen, baina atzean isileko lan asko dago. Hilabete asko; ia urtebete pasa du laukoteak hau prestatzen. Ohera joateko orduetan ateratzen ziren etxetik, umeak lotaratzean, Zubi-zarreko lokalera joateko eta beso-behatzak astintzeko. Sanagustin da horren testigu. 22:30ean hasten ziren han Blackened, Hit the light eta bestelako kantuak eta goizeko ordu txikiek jotzen zituzten amaitzerako. Izena, irudiak, logoa, zuzenekorako prestaketak... Oso lan ona egin dute eta merezitako erantzuna jaso zuten publikoaren aldetik.\nAzpeitian lehen bazen Oker izeneko taberna bat, heavy, rock eta gisa horretako musika egoten zena. Han hasi eta hezitakoak izaki, Metalhikako kideek proposatu zuten DJ Oker izatea eurei lagunduko ziena heavy gauean. Halaxe, Aitor Bereziartua Oker zeneko nagusietako bati komentatu eta atera zen aurrera guztia. Honek eman zion hasiera iluntzeari. Honek girotu zuen apur bat zetorrena. Baina kulturgunea betetzen hasi zen, jendea etortzen eta etortzen. Urduritasuna pizten. Jendea zain. Eta halako batean bideoa hasi zen. Metallicaren kontzertua bailitzan bezala hasi ere, L’Estasi dell’Oro kantuarekin, haiek egin izan ohi duten moduan. Gutxi gorabehera, horrela —bideo honetan adibidea—.\nEta atera zen laukotea, beltzez, ilun, larruzko praka estu, balaz beteriko gerriko eta guzti. Metallica izatera gerturatzeko. Eta hasi ziren egurrean, bortitz, denbora tarte gutxian errenkadan hainbat kanta joz. Asko aho zabalik geratuko ziren hasiera hura ikustean eta ez zela tributo kontzertu soil bat izango konturatuko ziren. Ondo pasatzeko unea zen. Gozatzeko. Kontzertua maila oso onekoa izango zela ziurtatuta zegoen.\nEskertzekoa da euren jarrera ere. Kikildu beharrean, erronkari gogor eutsi zieten eta dena eman zuten. Jendea zirikatzen zuten, probokatu eta animoak pizten zituzten. Ondo pasatzen ari ziren eta ikus-entzuleek nabaritu egiten zuten hori. Kutsakorra zen sentimendua. Festa sortu zen.\nEsana zuten Metallicaren momenturik onenetako kantuen errepasoa egingo zutela, disko zaharretakoak, eta baladentzako lekurik ez zela egongo. Baina ezustean denak desagertu ziren. Bonbila txiki bat piztu zen eta Iosu Garate agertu zen gitarra akustikoa hartuta. Kanta ezagun batzuen introak jo zituen eta Nothing else matters ezaguna hasi zenean beste bonbila bat piztu zen eta Maite Alberdi agertu zen argi azpian. Bien artean, batek gitarra besteak ahotsa, ukitu berezia eman zioten. Momentu berezia izan zen.\nBerriro sartu ziren besteak eta laukotea osatu bezain pronto egurrean hasi ziren. Ikus-entzule txima luzeek buruak astintzen zituzten eta ileak borobilak irudikatzen ikusten ziren. Beste askok behatzak gora altxatzen zituzten heavyen ikur ezaguna irudikatuz. Eta oholtza gainera igo zenik ere izan zen, jendartera jauzi egiteko.\nBis bat ere egin zuten eta azken kantuan oholtza atzeko teloia zabaldu eta erretaulan Metalhika jartzen zuen logoarekin, irudi aparta sortu zuten.\nMeritu handiko lana egin zuen laukoteak eta bideo eta argiztapenetan laguntzen izan zuten Karlos Ibarbiak.\nOro har, bikaina izan zen gaua. Hor ez zen amaitu, jakina, DJ Oker-ekin jarraitu baitzuen. Hortik aurrerakoak norberak kontatzeko kontuak dira, ordea.


About: Takeda Nobukado\nTakeda Nobukado (japonieraz 武田信廉, 1529-1582) Japoniako historiako Sengoku aroan Takeda klaneko samurai japoniar bat izan zen. Takeda Shingenen anaia izan zen eta honen hogeita lau jeneraletakotzat hartua bere ahalmen militarrengatik. Nobukadok Takeda klanaren armada nagusia zuzendu zuen 1575eko Nagashinoko guduan Takeda Katsuyoriren gidaritzapean. Nobukado 1582an hil zen Oda Nobunagaren tropek Takeda klanaren lurraldeak inbaditu zituenean. Ihes egiten saiatu zen, baina jazarria izan zen eta lepoa motzu zioten.\nTakeda Nobukado (japonieraz 武田信廉, 1529-1582) Japoniako historiako Sengoku aroan Takeda klaneko samurai japoniar bat izan zen. Takeda Shingenen anaia izan zen eta honen hogeita lau jeneraletakotzat hartua bere ahalmen militarrengatik. Nobukadok Takeda klanaren armada nagusia zuzendu zuen 1575eko Nagashinoko guduan Takeda Katsuyoriren gidaritzapean. Nobukado 1582an hil zen Oda Nobunagaren tropek Takeda klanaren lurraldeak inbaditu zituenean. Ihes egiten saiatu zen, baina jazarria izan zen eta lepoa motzu zioten. (eu)\nTakeda Nobukado (eu)


Arte galeria - Wikipedia, entziklopedia askea.\n(«Arte-galeria» orritik birbideratua)\nArte galeria edo arte museoa arte erakusteko prestatuta izan den espazioa da. Gehien batean ikus-arteak dira nagusi espazio horietan, batez ere margolaritza eta eskultura. Zentzu horretan museoekin antz handia dute. Kontzeptu berean arte-lanak saltzeko eta erosteko edo promozionatzeko komertzio-lekuak sartzen dira ere bai. Galeria horietan erakusketa aldatzen doa; horien gestioak galerismo izena du. Museo askotan ere arte galeriak antolatzen dira aldirako erakusketak aldatuz baina zentzu ekonomiko hori gabe.\nWillem van Haecht margolariaren Cornelisen Galeria, 1628\nErakusketak bakarkoak ala kolektiboak izan daitezke.\nEtimologikoki, "galeria" hitza italieratik dator. Lehendabizikoenetariko bat Florentziako Galleria degli Uffizi izan zen. Galeria horretan Médici familiaren margolan bilduma kokatu zen 1560an. Antzeko jatorria du Galleria Borghesek, Erroman. Londresen, aldiz, National Gallery (1824) eta Tate Gallery (1897) sortu ziren. New Yorken National Gallery of Art 1937an ireki zen.\nCasol Gallery, New York.\nTartuko Unibertsitatearen arte galeria.\nRichard Prince, American Prayer Pariseko Liburutegi Nazionalaren erakusketa.\nMultimedia: Art museums\nAzken aldaketa 14 abendua 2019(e)an, 11:09(e)tan\nOrriaren azken aldaketa: 14 abendua 2019, 11:09.


Aralarkoa izateaz harro! : Goierriko Hitza\nAralarkoa izateaz harro!\nGUTUNA – Aiora Goikoetxea eta Amaia Segurola (Aralar)\nBertan sortu, jaio, hazi, bizi eta ahal bada azken arnasera arte bertan egon. Sarritan galdetzen digute ea zein den mendian egotearen arrazoia, guk esango genuke bizitzan ezeren faltarik sumatu ez dutelako diotela hori. Txiki txikitatik dakigu lana zer den, natura eta animaliekin bizitzen. Gertutik ezagutzen dugu mundu hau, artzain eta ganaduzaleena, beste ezer baino gertuago izan dugulako eta giro horretan hazi eta heziak izan garelako. Txiki txikiak giñenetik gabiltza mendi honetan, lehenengo aldiz urtebete baino gutxiago genuela igo gintuzten eta geroztik bertan igaro ditugu gure bizitzako uda guztiak. Gure gurasoek gazta ekoizten dute txabolan eta betidanik ikusi dugu nolakoa den mundu zoragarri hau. Eguraldi on nahiz txarrarekin bizi izan gara bertan eta badakigu nolakoak diren egun lainotsu eta hotzak edo eguzkitsuak. Urte gutxi genituenetik ibili gara mandoekin gora eta behera txabolan egon ahal izateko gauzak igotzeko . Ardiak goiz eta iluntzero jetzi eta gazta ekoizten dugu. Jendeak ez du ezagutzen gure bizimodua eta oso bestelako ideia bat dute buruan. Aralarrek hainbat momentu goxo eman dizkigu baina zenbait unetan bere aurpegirik latzena erakutsi digu.Mendi hauek inork baino hobeto ezagutzen gaituzte, guk beraiek baino hobeto; gure eboluzioa ikusi dute, gure lehen pausoak, gure irribarre zabalenak, gure bizitzako momentu ederrenen testigantza dute, guzti guztia dakite gutaz. Ez da mendia eta animaliak gustuko ditugula, baizik eta behar ditugula. Ez dugu ulertzen jendeak hiltzailetzat hartzea mendia txikitu nahi dugula esatea, gure ahotik ez da irten mendia suntsitu nahi dugula, gure bizitza eta gure etxea suntsitzeaz salatu nahi gaituzte eta ez da egia. Pistak egitea behar beharrezkoa da, ezin dugu baldintza kaxkar hauetan jarraitu. Badakigu gutxi garela beti errepikatzen duzuen moduan, baina nork nahiko du egoera onetan lanean jarraitu? Gazterik ez dagoela pentsatzen dute, mendian ez omen gara egoten ,baina ondo begiratzen ote dute? Guk ez ditugu 1 eta 2 egun bakarrik igarotzen, uda ia bere osotasunean bertan pasatzen dugu. Eta bai pisten alde gaude eta garbi esango dugu. Ez dugu autopista bat egiterik eskatzen; gure jan eta behar beharrezko gauzak txaboletara eraman ahal izateko pista bat baino ez. Ez dugu mendia hiltzerik nahi orain den bezalako xarma eta edertasuna izaten jarraitzea nahi dugu. Badakigu horretarako mendia markatu beharko dela baina naturak bere egiten ditu aldaketak azkenerako. Gorputzean egiten ditugun zauriak bezala pixkanaka sendatuz joaten dira eta Aralarrek ez du arrasto bat duelako bere edertasunaren zati bat ere galduko. Bestela Goroskintxira bueltatxo bat egitera gonbidatzen zaituztegu hor baitugu pistak egin zireneko adibide bat eta nahiz eta ekologista eta naturazaleek ezezkoa esan zati horrek behintzat ez du hainbesteko inpakturik sortu eta esan dezala bestela kontrakoa Txindokira egun batez joan eta antzeman ere egiten ez duenak. Garbi ikusten dugu batzuen egoskorkeriaren fruitu dela hau guztia, gure ogibideari oztopoak jartzen ari dira eta guk beraiei zer egin diegu hau merezi izateko? Beraiek ez gaituzte mendian nahi baina ez dira konturatzen mendiak guk bera adina behar gaituela. Gu ez gaudenean oraingo Aralar izateari utziko baitio eta bere xarma galduz bakarrik geldituko da negu hotzaren pare, inork ez baitu bertara joan nahiko eta hainbeste erabiltzen dugun natur parke hitza galduko da. Galtzeko arriskuan dauden espezieak babesteaz hitz egitean ahoa betetzen zaie baina ez dira konturatzen desagertze egoeran dagoen espezieen pare dagoela lehen sektorea eta horregatik ahal dugun guztia egin behar dugula hainbeste urte iraun dituen ogibide garrantzitsu hau salbatu eta aurrera jarraitzeko. Ezin dugu albo batera utzi, lehen sektorea dagoen zulotik ateratzen saiatu behar gara,industriak adinako garrantzia baitu. Hori guztia dela eta, eskerrak eman nahi dizkizuegu gure alde egiten duzuen guztiei, bai sektorekoei eta sektore honekin zerikusirik ez duzuenei. Gure egoeragatik kezkatu eta laguntza eskaintzen duzuen guztioi. Gugan sinesten eta denon mendia den hau zaintzen eta maitatzen duzuen guztiei. Proiektu hau hasi zenetik hor egon zaretenei eskerrak eman, ez amore emateagatik eta nahiz eta traba asko agertu aurrera jarraitzeagatik. Lagundu ez digutenei ere eskerrak eman nahi dizkiegu bizitza honetan ez dela ezer erraxa eta azkeneraino borrokatu behar dela erakusteagatik. Eta ez izan dudarik orain arte egin dugun moduan borrokatuko dugula sinesten dugun honegatik beraz Artzain eta abeltzainak segi dezagun borrokan amorerik eman gabe!\n– Aiora Goikoetxea eta Amaia Segurola (Aralar)\nLau kasu berri atzeman dituzte Goierrin uztailaren 31tik gaurdaino\nZegaman desagertutako 69 urteko gizonaren gorpua aurkitu dute Zerainen


Gipuzkoako hamar emakumetatik lauk ikasten du\n“Ikastea, motibazioa eta oztopoak: genero ikuspuntua” txostenak Gipuzkoako pertsona helduen jarduerak jasotzen ditu, ikaskuntzako jardueretan duten parte-hartzeari lotuta eta beti ere genero ikuspegitik begiratuta.\nBertan jasotako ondorio nagusiak honakoak dira:\n- Gipuzkoako emakumezkoen %38,7ak azken urtean zehar ikasuntzan parte hartu du, orain dela urte bete baina tasa zertxobait altuagoa izanik (%37,4%).\n- gizarte osoarekin gertatzen den bezala, emakumezkoen aprte hartzea adinarekin batera gutxitzen da: 25 eta 34 urte bitarteko emakumeen %55,4ak ikasi egiten du, 65 eta 74 urte bitarteko emakumeen %13,6aren aurrean.\n-emakumeen artean parte hartzea altuagoa da ikaskuntza ez formalean (%33,5, ikakuntza formalean, aldiz, %8,2).\n- Intereseko gaietan ezagutzak eskuratzea, ikasten duten emakumeen %80ak baino gehiagok adierazi du.\n- familiako ardurengatik parte hartu ezin izana ikasten ez duten Gipuzkoako emakumeen %53,8ak adierazi du, eta soilik gizonezkoen %21,6ak aipatu duen arrazoia da.\nDokumentu hau Gipuzkoan bizitza osoan zeharreko ikaskuntzari buruzko Doks dokumentu serieko 54. txostena da, Gipuzkoako Foru Aldundiaren Ekonomia Sustapena, Landa Ingurunea eta Lurralde Orekako Departamenduak sustatzen duen ALTV-BOZIri buruzko ikerketa ildoaren barruan kokatzen dena.\nIkastea, motibazioa eta oztopoak: genero ikuspuntua


WhatsApp-ek konexio-ordua ikusiko ez duten kontaktuak hautatzeko aukera eskainiko du | Azkue Fundazioaren Egunkaria\nWhatsApp-ek konexio-ordua ikusiko ez duten kontaktuak hautatzeko aukera eskainiko du\n2021(e)ko irailak 10\nWhatsApp bere pribatutasun-aukeretako batzuk birdiseinatzen ari da, erabiltzaileek aukera gehiago izan dezaten informazio pertsonal bat kontaktu jakin bati erakusteko edo ezkutatzeko.\nWhatsApp-en erabiltzaileek, orain arte, beren pribatutasuna hiru ataletan kudeatzeko aukera izan dute: azken konexio-ordua, profilaren irudia eta profilaren informazioa. Erabiltzaileak berak erabakitzen du gainerako pertsonek informazio hori eskuratuko duten ala ez.\nHala, pribatutasun hori kudeatzeko hiru aukera ditu erabiltzailek: guztiek ikustea, inork ez ikustea, kontaktuek bakarrik ikustea. Aukera horiek nahikoa mugatuak dira, erabiltzaileak kontaktu bati informazio jakin baterako sarbidea eragotzi nahi izanez gero, inork ez ikusteko aukera hautatu behar baitu. Hau da, pertsona bakar bat blokeatzeko, erabiltzaile guztiak blokeatu behar dira.\nHala ere, WhatsApp aukera berri bat prestatzen ari da: «Nire kontaktuak… izan ezik». Aukera horri esker, kontaktu jakin batzuk hautatu ahal izango dira, aipatutako hiru eremuetako (konexiorako azken ordua, argazkia eta profilaren informazioa) informazioa kudeatzeko.\nAukera berri horien bidez, erabiltzaileak bere pribatutasunari buruzko datuen kudeaketa zehatzagoa egin ahal izango du; esaterako, konexio-ordua ez erakusteko zenbait kontakturi. Oraingoz, ez dakigu noiz ezarriko duen WhatsAppek berritasun hori.\nTelegramek mila milioi deskarga baino gehiago izan ditu\nWordle hitz jokoa eragin zuen maitasun istorioa


amalau urte urrian\nlenengo plazan kantatu nuen\nnik Hernaniko lurrian\nSan Antoniyo deitzen diogun\nermita baten aurrian\nlengo oitura zarrian.\nJoxe Migelek atera zuen\noso izkera leguna:\n“Au da, gaztiak, prezisamente,\nguk egin bear deguna...\naltxa dezagun San Antoniyo\ngaur da beraren eguna!”\nGaur Goiaz-Txikin dago itxututa\norduko nere laguna.\nOrduko ango bertsolariak\nlau lagun giñen guziyak,\nHernanin bertan bataiatuak\nbarriyo artan aziyak;\nJoxe Migel ta Erramun illak,\nni ta Juan Mari biziyak...\nSan Antoniyok merezi du ta\neman zaizkagun graziyak.\nIrurogei ta amar bat urte\nkargamenturik txarrena au da\nezin utzi baztarrian;\nanka batetik kojoka nabil\nreuma daukat ixtarrian,\nbaiño baditut laguntzalliak,\nez nago modu txarrian.\nGazte-gazterik asi nintzen ta\nzenbait umore eder jarri det\nbeste larogei urtian.


Italian atez atekoa 18 milioik egiten badute, Gipuzkoa osoan aise ezar daitekeela argi dago - GARA\nGutxi gorabehera 18 milioi biztanleri eragiten dio Italian zaborrak biltzeko atez ateko sistemak ¯Gipuzkoak 740.000 ditu¯ eta bilketa sistema hori edozein neurritako herri edo hirietan egitea teknikoki posible dela erakutsi dute bertan. Leku batzuetan ia 10 urtez martxan den Italiako porta a porta delakoak ez du kolore politikoekin zerikusirik; are gehiago, herrialdeko legeak gaika biltzeko agintzen du eta erakundeek ekonomikoki laguntzak ematen dituzte bai bilketarako, bai sistema ezarri eta azpiegiturak jartzeko.\nPiemonte eta Lombardiara egindako bidaiaren ondoren, beraz, Sanmarko Mankomunitatekoek, Italian izan diren hainbat udaletako alkate eta zinegotzik nahiz gizarte eragileetako kideek izango dute datozen egunetarako zereginik. Bertan jasotako datuak lasaitasunez osatu, aztertu eta eztabaidatu beharko dituzte, ondoren lekuan lekuko behar eta baldintzetara egokitutako proiektuak prestatzeko.\nItaliarrak atez atekoan aitzindariak izanda, bilketa sistema hau bertatik bertara ezagutzea aberasgarria izango zela iritzita bidaiatu zuten bertara Gipuzkoako alkate zein zinegotzi ugarik. Handik bueltan, Sanmarkoko lehendakari Ricardo Ortegak azaldu zuen halako sistema ikusi duenak ezezkoa ematea «ezinezkoa» dela. Euskal Herrian oraindik erabiltzen ez den «tarifa justua»ren garrantzia ere nabarmendu zuen Ortegak eta hondakinen murrizketaren helburua lortzeko «giltzarrietako bat» izan liteke beraren iritziz. Hain justu ere, tarifa justuak norberak sortzen duen horren arabera ordaintzea du oinarri, eta edukiontzietan jarritako mikrotxip-en bidez etxe bakoitzean sortzen den errefusa neurtzen da.\nAtez atekoa lanabesa da\nSanmarkon lehendakariorde eta Usurbilen zinegotzi lanak betetzen dituen Imanol Azpirozek muturreraino ezagutzen ditu atez atekoaren nondik norakoak. «Zaborren amaiera nahi dugulako etorri gara Italiara, nola gutxitu ikasi nahi genuen, hori delako benetako helburua», azaldu zuen berak prentsaurrekoan. Gipuzkoan hondakinen gaikako bilketan lanean ari direnen azken helburua da zaborra ahalik eta gehien murriztea; alegia, «zero zabor» filosofia praktikan jartzea. Hori posible dela, eta ondorioz, errauste-plantaren beharrik ez dela izango erakutsi nahi dute, eta ingurumari horretan kokatzen da Aldundiari erraustegia 6 urtez behintzat atzera dezala eskatzea.\nAsmo horretan garrantzi berezia du hondakinak gutxitzeak, eta horretarako prebentzioa lehenesten dute. Italian ikusi ahal izan zuten nola gutxitu ontzien erabilera. Esnea, garbigaiak, olioa edo ahal diren elikagaiak aurrez ontziratu gabe erostea esaterako, ontziak aurrezteko modua litzateke. Bestalde, produktu berrerabilgarrietara jotzea ere hondakinak gutxitzeko modua da; poltsa berrerabilgarriak edo pixoihalak, esaterako.\nHernani eta Oiartzun atez atekoan hasi berriak diren arren, Usurbilek dagoeneko urtebete pasatxoko esperientzia du horretan. Birziklatze neurriak %80tik gorakoak dira; %86ra ere iritsi dira. Bereizirik jasotzen den organikoa, gainera, kalitate onekoa lortzen dute, %99ko purutasuna baitu.\nEta geratzen denarekin zer?\nAtez atekoaren aurka jotzen dutenek, ordea, birziklatu gabe geratzen den zabor hondar horri irtenbidea emateko ere erraustegia beharko dela defendatzen dute. Sistema horrekin, birziklatu gabe geratzen dena soilik %15etik %20ra bitartekoa da. Hala ere, Azpirozek azaldutakoaren arabera, badaude errefusa hori are gehiago gutxitzeko moduak. Multzo horren barruan daude, adibidez, pixoihalak eta udazkeneko kale garbiketako orbelak. Halakoek, mekanikoki sailkatu eta biologikoki egonkortzeko tratamendua jaso eta gero, ez dutenez usainik edo biogasik isurtzen, ez dituztenez animaliak erakartzen, ez lukete arazorik emango, eta eratorritako konpostak, ongarritzeko erabilgarria ez izan arren, baditu beste erabilera batzuk. Gainerako hondakin geldoak, txatarrak eta gisako materialak, zabortegira eramatea litzateke irtenbidea Azpirozen esanetan.\nErrefusa horren erdia egoki bideratuta, beraz, %10eko zaborrez hitz egingo genuke, eta neurri hori Gipuzkoa osora hedatuz gero, errauste planta ekonomikoki ere ez litzateke bideragarria izango. Azpirozen ustez, «tamalez errauste-plantak birziklatzearekin lehiatzen du. Bi aukeren arteko aldea ageri da: erre edo birziklatu; osasuna edo kutsadura».\nErrauste plantaren aurkako manifestazioa izango da Donostian Usurbilgo Itunaren sinatzaileek eta errausketaren aurkako taldeek deituta.\nHamaikabat Ricardo Ortega bere kargutik kendu nahian\nHamaikabatek, atez atekoaren aurka abian duen kanpainaren ildotik, Sanmarko Mankomunitateko lehendakari Ricardo Ortega kargutik kentzeko bere botoa eskaintzen duela adierazi zuen. H1!-en Gipuzkoako lehendakari Martin Beramendik azaldu zuenez, «gipuzkoar erakundeen gehiengoaren erabakiak boikoteatzen ari da» Sanmarko, ez omen duela-eta Gipuzkoako Hiri Hondakinak Kudeatzeko Plan Orokorra (PIGRUG) betetzen, azpiegitura berriak proposatzen eta laguntzen ari den neurrian. Ortega kargutik kendu eta Donostialde osoan bosgarren edukiontzia jartzea defendatu zuen Beramendik. GARA


Lau bankuko plaza inauguratuko dute Emakumeen Nazioarteko Eguneko ekitaldien barruan - Aretxabaleta - Goiena.eus\nLau bankuko plaza inauguratuko dute Emakumeen Nazioarteko Eguneko ekitaldien barruan\nMirari Altube 2015-03-03 14:54\nEmakumeen Nazioarteko Eguna datorrela eta ekitaldi sorta antolatu du Aretxabaletako Udalak herritarrekin elkarlanean. Goi mailako emakumeen arteko saskibaloi partidua dago gaur, martitzena, ikus-entzunezkoak bihar eta etzi, eta argazki erakusketa Arkupen. Ekitaldi garrantzitsuenak aste bukaeran izango dira: Lau bankuko plazaren inauguratze ekitaldia zapatuan, eta aldarrikapen agerraldia, domekan.\nEmakumeen Nazioarteko Egunak indar handia hartu du Aretxabaletan azken urteotan, eta aurten sekula baino handiagoa. "Lanketa batzuk egin ditugu bai Udal barruan, bai herritarrei begira eta uste dut poliki-poliki joan garela helburuak betetzen. Azken hilabeteotan, baina, lehertu egin zelanbait esateko eta orain bai, orain esan genezake hasi dugula amestutako ibilbide hori", jakinarazi du Maider Aizkorbek, Berdintasun zinegotziak.\nLeherketa horren arrazoietako bat da Berdintasun Saila sortu izana. Orain dela lau hilabete inguru hasi zen lanean teknikaria, Amets Beltran de Gebara arrasatearra, eta horrek indartu egin du berdintasunerako ibilbidea. Ibilbide horretan Udaleko sail ezberdinek parte hartu dute, baina orain, herritar taldetxo bat ere hasita dago lanean: "Udaletxeko batzordeak beti egon dira inplikatuta berdintasunarekin, eta gure helburuetako bat zen herritarrengana iristea. Izan ere, uste dugu herritarrak izan behar direla protagonista. Hala bada, hasi gara taldetxo batekin lanean eta bi bilera egin ditugu dagoeneko; aurpegi berriak ere agertu dira, hortaz, horren aldeko apustua egin behar dugu", jakinarazi du Aizkorbek.\nUdaleko sail ezberdinen eta herritarren elkarlanaren emaitza izan da aurtengo martxoaren 8aren bueltan antolatutako egitaraua. Zapatua, martxoak 7, izango da egun nagusia eta ekitaldirik garrantzitsuenetakoa Santa Kurtz kalean dagoen plazatxoaren inauguratze ekitaldia. Lau bankuko plaza, emakumeen baza izena izango du horrek. Berdintasunaren aldeko lelo lehiaketa ere deitu zuen Udalak plaza horren harira, eta ekitaldian emango dute irabazleen berri. Margotu ere egingo dituzte lelo horiekin. "Ukitu berezia eman gura diogu plaza horri", jakinarazi du Beltran de Gebarak eta gaineratu: "Ezustekoak ere izango dira eta oso ekitaldi polita izango da".\nMartxoaren 2tik 7ra (11:00-13:00 eta 18:00-20:00)\nArgazki erakusketa Arkupen: Emakumeak Hushe haranean, Pakistanen.\nMartxoak 3, 19:15\nEmakumezkoen goi mailako saskibaloi partidua, Ibarra kiroldegian: UPV-Araski.\nMartxoak 4, 19:00\nBaltiar arima dokumentalaren proiekzioa eta ondoren solasaldia; kideak: Inazio Arregi eta Txaro Otxandorena.\nArrakala dokumentalaren proiekzioa, eta ondoren solasaldia; kideak: Jone Arrazola eta Larraitz Arando. Eta gero mokadutxoa.\n10:00, Mural margotzea Ernai gazte antolakundearen eskutik. Leloa: Erratza eman ziguten, eta guk, hegan egiteko erabili genuen! Gora borroka feminista!\n9:30-19:30, Ixadebalde azoka, Mitarte kalean.\n12:00, Lau bankuko plazaren inaugurazio ekitaldia eta bankuak margotzea.\n19:30, Fun Dantz! ikuskizuna Ibarra kiroldegian.\n12:00, Emakumeen II. frontenis txapelketako finala, Iturrigorri pilotalekuan.\n13:00, Agerraldia Herriko Plazan: Feminismoarekin denok aurrera goaz!\n13:30, Zebrabideak margotzea.\nMartxoak 10, 19:00\nAntzezlana, Arkupen: Prest gaude! Lakrikun antzerki taldearekin (sarrera, 4 euro).\nMartxoak 13, 19:00\nMartxoa dantza ikuskizuna Jaiki elkartearekin, Arkupen.


Historia - Autobusak La Unión eta La Burundesa\nLa Unión, historia handia duen konpainia\n1924ko azaroaren 15ean, Orozkoko Miguel Acha Eguileor eta Martin Inchaurbe Aldecoak, "Acha Inchaurbe" izeneko sozietatea sortzeko hitzarmena egin zuten. Sozietate horrek " La Unión Servicio de Automóviles" izendapena erabiltzeko ahalmena zuen. Horren helburua zen bidaiariak eta merkantziak Bilbo eta Gasteiz bitartean garraiatzea.\nSozietatearen kapitala 80.000 pezetetan formalizatu zen, bazkide biek ekarritako ondasunekin ordezkatuta. Ondasun horiek honako hauek ziren: Saurer motako hiru autobus, VI 346, VI 366, VI 406 matrikulekin; Hispano Suiza motako bi autobus, VI 213, B 3805 matrikulekin eta Gasteizko Foru kaleko 7. zenbakian kokatutako konponketa-tailer bat.\nZenbait urte geroago, 1933ko abenduren 22an, Acha Inchaurbe sozietatea eta konpainia mugatua sortu zen. Horrekin batera, "Automóviles de Alava" konpainiako bazkide berrien parte-hartzea ere izan genuen. Bazkideok Murgiatik pasatzen zen Bilbo-Gasteiz linearen gaineko eskubideak laga genituen.\nJadanik aurretik zegoen "Acha Inchaurbe" konpainia mugatua, " Acha Inchaurbe y Compañia, Sociedad Anónima" bihurtu zen 1957ko otsailaren 1ean. Geroago, sozietate horrek " La Unión" izendapena erabili ahal izan zuen, eta mugatuaren partaidetzak sozietate anonimoaren akzio bihurtu ziren.\nGaur egun, bidaiariak errepidez garraiatzeko sektorean eskarmentu handia duten 60 langile baino gehiago ditu, berrogeita hamar autobus moderno baino gehiago ere. Autobusak La Unión, SAren egoitza nagusia Bizkaiko Lutxana-Erandioko udalerrian dago. Bertatik konpainiaren plangintza estrategikoa garatu eta koordinatzen da.\n1925. urtean, Nafarroako Urdiain udalerrian, Altsasu Iruñarekin lotzen dituen lerroaren harpean, La Burundesa autobusen konpainia sortu zen. La Burundesa konpainiak Burunda bailaratik abiatuta egiten zuen lan.\nLa Burundesaren hurrengo ibilbideak Iruña eta Gasteiz bildu zituen. Horren ostean, Iruña-Gasteiz-Bilbo linea inauguratu zen, Arabako hiriburuan autobus-aldaketa eginez. Bidaiariek " La Bilbaína " bezala ezagutzen dute.\n1955ean ibilbide bera, baina zuzenean Dimako mendatea igarotzen duena egiteko hiru ordu eta erdi behar ziren. La Unión eta La Burundesa konpainiek batera erabiltzen zuten. Hona hemen sektoreen arabera sortu den elkarketa bakarra.\nGaur egun, La Burundesa konpainian behar bezala hornitutako 50 ibilgailu daude, eta 70 profesional ditu. Horiek guztiak gure bidaiarien lekualdaketak modu eroso eta ziurrean egiteko prest daude.\nEsku-ematearekin zigilatu den lankidetzarako hitzarmena dela medio, urteak pasa ahala, La Unión konpainiak La Burundesa enpresan dauden akziodun gehienak erosi ditu. Hala ere, sozietate bien arteko independentziari eta elkarren arteko harremanei eutsiko diete.


Alec Peters, KIROLBET Baskoniaren barne-jokorako pieza berria - Saski Baskonia\nAlec Peters, KIROLBET Baskoniaren barne-jokorako pieza berria\nAlec Peters, KIROLBET Baskoniaren barne-jokorako…\nNBA eta EuroLeaguen esperientzia izan ondoren, hegal-pibot estatubatuarra Gasteizera iritsiko da datozen bi denboraldietarako.\nKIROLBET Baskoniak Alec Peters fitxatu du hurrengo bi denboraldietarako. 25 urte eta 2,06 metroko hegal-pibot estatubatuarra Anadolu Efestik iritsi da Gasteizera, Covid-19ak EuroLeaguea eten arte txapelketako liderra zen taldetik alegia.\nJokalari estatubatuarra Indiana estatuko Valparaiso Unibertsitatean formatu zen eta Phoenix Sunsekin egin zuen debuta 2017-18 denboraldian. NBAn 20 neurketa jokatu zituen 4,1 puntuko bataz bestekoaz. Aldi berean Petersek garapen ligan jokatu zuen Northern Arizona Suns taldearekin eta bertan 17,6 puntu lortu zituen bataz beste.\nNBAn jokatu ondoren, hegal-pibot estatubatuarra Moskuko CSKAra joan zen. 2018-19 denboraldiko EuroLeaguen %43ko bataz bestekoa lortu zuen hiruko jaurtiketetan eta txapelketako txapeldun bilakatu zen. Azken denboraldian aldiz, jokalari gorri-urdinak Anadolu Efesen jokatu du eta 27 neurketetan %41ko bataz bestekoa lortu du 6,75 metroko marratik.\nHorrenbestez, KIROLBET Baskoniak kalitate handiko pieza bat gehitzen dio bere kirol-proiektuari eta datorren denboraldiko plantilla diseinatzen jarraitzen du.


Mutriku-Sasiola eta Turruntegi-Arbe egitasmoak aurkeztuko dituzte eguaztenean — Mutrikuko Udala\nMutriku-Sasiola eta Turruntegi-Arbe egitasmoak aurkeztuko dituzte eguaztenean\nMutriku-Sasiola eta Turruntegi-Arbe egitasmoak aurkeztuko dituzte eguaztenean Udalak landu dituen bi egitasmoen inguruko informazio zabala eskainiko da eguaztenean, Zabielen https://www.mutriku.eus/eu/albisteak/mutriku-sasiola-eta-turruntegi-arbe-egitasmoak-aurkeztuko-dituzte-eguaztenean https://www.mutriku.eus/eu/albisteak/mutriku-sasiola-eta-turruntegi-arbe-egitasmoak-aurkeztuko-dituzte-eguaztenean/@@download/image/HERRI BILERA.jpg\nUdalak landu dituen bi egitasmoen inguruko informazio zabala eskainiko da eguaztenean, Zabielen\nUdalak landutako bi egitasmoren berri emango dute eguaztenean, hilak 25, 19:00etan, Zabielen. Bi egitasmo horiek honako hauek dira: Mutriku-Sasiola errepidearen alternatiba eta Turruntegi-Arbe espaloiaren proiektua. Biak ere Udalak landutako egitasmoak dira, eta herritarrei planteatzen denaren berri ematea da bileraren helburua.\nMutriku-Sasiola errepidea Udalak estrategikotzat duen proiektu bat da. Aurretik zetorren proiektua ez zela egingarria jakinarazi zuen Aldundiak legealdi honetan. Aurreko proiektuak 82 miloi euroko kostua zuen. Horren aurrrean, Udalak ekonomikoki egingarria izan zitekeen alternatiba bat topatzea proposatu zuen, eta azterketa egiteko Aldundiko diru-laguntza lortu zuen.\nEndara ingenieritza enpresari esleitu zion Udalak azterlana egin eta alternatiba egokiena proposatzeko lana. "Aurreko proiketuaren parean, ekonomiko egingarria zen alternatiba izateaz gain, bi helburu bete behar zituen: alde batetik, kostako errepidearen aurreko alternatiba egokia behar zuen izan; eta beste alde batetik, ingurumenari ahalik eta kalte gutxien egitea zen gure nahia", azaldu du Joseba Palenzuel alakteak. Errepide-proiektuak beste baldintza bat ere bete behar zuen: trafiko astunarentzat modukoa izan behar zen eta ibilgailu mota horiek gurutzatzeko modukoa. "Proposamena zein den herriari azalduko dio lan horren ardura izan duen ingenieriak berak", nabarmendu du alkateak.\nTurruntegi-Arbe espaloiaren proiektua, berriz, Martuarte enpresari esleitu zion Udalak. Proiektu honekin Udalak aurrea hartu nahi du; hau da, proiektua prest eduki nahi du, hura gauzatzeko aukeraren bat dagoenerako. "Oinezkoentzako espazio berria irabaziko genuke, eta Arbeko surf gunea eta aisialdi gunea herriarekin lotuko lituzke, baita Laranga auzo ere". Proiektua gauzatu duten arkitektuek emango dute bigarren proiektu horren berri ere.


Idi Bihotz: Metalaren adar guztiak lantzen ditugu" — Gaztezulo\nIdi Bihotz: Metalaren adar guztiak lantzen ditugu"\nIdi Bihotz: Metalaren adar guztiak lantzen ditugu" https://www.gaztezulo.eus/albisteak/idi-bihotz-metalaren-adar-guztiak-lantzen-dituguquot https://www.gaztezulo.eus/albisteak/idi-bihotz-metalaren-adar-guztiak-lantzen-dituguquot/@@download/image/27p16-1.jpg\n1996an taldea sortu zenetik hona, Idi Bihotz-ek bideo bat eta lau disko argitaratu ditu. Taldekideak gazteak diren arren, ibilbide oparoa egin dute bizkaitarrek. Mikel kantariak dioenez, "gauzak etorri diren moduan" hartu dituzte, baina inork ez die ezer oparitu, lana da arrakastaren giltza. Mikel tximaluzearekin aritu gara solasean.\n"Amaigabe berria" azken diskoan soinua gogortu duzue, thrash-agoa da. Zergatik?\nBai, gogorrago atera zaigu. Abiadura handiko diskoa da. Bertan, thrash ukituak aurki daitezke, Metallica, Slayer eta antzeko taldeen jarraitzaile amorratuak gara eta. Dena dela, taldekide bakoitzak talde batzuen eragina jaso du. Beraz, metalaren adar guztiei heltzen diegu. Oso pozik gaude emaitzarekin. Haritz Harreguy ekoizleak ere lan polita egin du.\nKantuen hitzak pertsona baten ametsetik abiatzen dira. Nola bururatu zitzaizuen abestiak bata bestearekin lotzea?\nIdeia besterik gabe sortu zen, zerbait ezberdina egiteko. Hitzek garrantzia dute guretzat, eta lan honetan, bizitzari buruzko gaiak jorratu ditugu. Zahar batek bere bizitzari ematen dion gainbegiratuaz ari gara, ikuspuntu abstraktu batez, amets bat balitz bezala. Metaforez beteriko kantuak egin ditugu: itsasoa, uharteak... Gure pertsonaia esnatzean, gaztea dela somatzen du, bere ilusio eta beldurrekin.\nHeavy klasikoa modan dagoela esan ohi da. Askotan estilo hori gaztetxoenekin lotzen da. Egia al da?\nEuskal Herrian musikarekin gertatzen dena benetan bitxia da, euskal musika berez estilo bilakatu baita. Hemen ez du axola musika estiloak. Betagarri eta Idi Bihotzen kontzertu batean jende bera aurki dezakezu, biek euskaraz dihardugulako. Hala ere, azken urte honetan, heavyak hasi dira etortzen gure kontzertuetara. Bestetik, kanpoan jotzen dugunean, heavy-ak izan ohi dira nagusi.\nDisko denda bat duen lagun batek esan dit disko berria neskek erosten dutela gehien bat... Egia al da?\nNeskek erosten dutela gure diskoa? Baliteke, eta?\nDisko berria Euskal Herritik kanpora ere aurkezteko asmorik al duzue?\nBai, urtarriletik aurrera Katalunia, Madril, Galizia eta Londresera joango gara. Horrez gain, harremanak ditugu Europan. Kontzertu gehiago atera ahalko al zaizkigu!


Zabalera: 1 / 127 '', 1 / 110 '', 1 / 100 '', 1 / 92 '', 1 / 85 '', 1 / 69 '', 1 / 50 '', 1 / 32 '', 1mm, 2mm, eta abar.\nKonposizioa: PET film metalizatua (aluminio metalizatua eta epoxi erretxina babesgarria estalita)\nLodiera: 25μ, 30μ, 16μ, 15μ, 12μ, etab.\nEnbalatzeko: 100g, 150g eta 300g karpetan\nKolorea: Oinarrizko koloreak: zilar eta urrea; Eskaera kolore bereziak, ortzadar / perla, kolore anitzekoa, fluoreszenteak, gardenak, estalkiak ...\nErabilera: jantzien dekorazioan oso erabilia (brodatuak, parpailak, zinta, etiketa eta osagarriak barne), yarn-ehundutako ehuna, tricot parpailak, mahai-zapiak, sukaldeko scrubber, artisautza eta abar.\nKonposizioa: m-motako metalezko film (1 / 69 '', 12 mikra) 30D / 1F nylonezko hari bihurritu * 2 muturretan (edo 20D / 1F * 2 muturretan), 1 amaiera estalkia erlojuaren noranzkoan, 1 amaiera estaltzen du ezkerretara\nEzaugarri: trakzio sendo indartsua eta dotore koloreko kolorea ditu\nEnbalatzeko: 500g / kono, 40cones / ctn\nErabilera: jertseak, jantzigintza, tricot ehuna, jacquard ehuna, brodatuak, hornidurak eta abar.\nKonposizioa: MG-50 1 / 110 '' 70D nylonezko hari bihurrituarekin edo 68D / 75D poliesterrekin edo 75D erradioarekin\nEzaugarri: diseinu zoragarriagoa, biguna, efektu argitsua du\nEnbalatzeko: 500g koniko edo zilindroko kono bakoitzeko, 40cone / ctn\nErabilera: jertseak, bufandak, ehunak, tricot ehuna, galtzerdiak, moda altuak eta beste yarn-ehundutako ehuna.\nKonposizioa: 120D / 150D poliesterrezko haria edo 120D / 150D erraboilatua edo erradioa, 12μ, 1 / 110 '' metalezko hari erdi erantsita\nEnbalatzeko: 250g, edo 500g / kono\nErabilera: brodatuak hari gisa bereziki erabiltzen ditu, brodatuak eta ehunak\nKonposizioa: 120D / 150D poliester-yarn edo 120D / 150D rayon edo 140D nylon 12μ, 1 / 69 '' edo 1 / 32 '' metalezko hari osatua\nKolorea: Oinarrizko koloreak: zilar eta urrea; Eskuragarri dauden kolore eskuragarriak: marroia, urdina, berdea, arrosa, morea, gorria, beltza, eta abar; Kolore bereziak eskatuta: ortzadar / perla, kolore anitzekoa, fluoreszenteak, gardenak, marroi kolorekoak, etab. Ziurtagiria: ISO9001, Oeko-Tex\nErabilera: Jantzien dekorazioan oso erabilia (brodatuak, parpailak, zinta, etiketa eta osagarriak barne), yarn-ehundutako ehuna, tricot ehuna, mahai-tresnak, sukaldeko scrubber, artisautza, eta abar.\nMetalezko hari gehiago


MUNDUA KONPONTZEN | Bai Horixe - Bizargorri\n| 18-12-2013 | 10:40\nZientzialari batek, munduaren atarramendu txarrarekin kezkaz beterik, zerbait egin beharra zegoela agindu zion bere buruari; zertxobait, pittin bat bederen, arazoak konpontze aldera. Eta bere laborategian orduak eta orduak igarotzen zituen konponbideren baten bila-bilaka.\nEgunetako batean, behin, zazpi urteko bere semea sartu zitzaion iker-gelara, lanean laguntzeko prest. Ez zion graziarik egin umeak jarduna etetea, eta jolas egitera alde egiteko, faborez, beste bazterren batera handik, egin zion erregu. Ez alferrik: umeak ez zuela alde egingo. Aita, orduan, pentsatzen jarri zen umemoko hari nola demontre jolas-eragingo ote zion bake-bakean. Eta hara, derrepente, non bistaratzen duen aldizkari batean mundu osoko mapa bat. Horratx, horixe behar berak.\nGuraize batzuk hartu, mapa puska txikitan moztu eta, roilo bat zinta gardenarekin batera, semeari emanik: «Puzzleak gustukoak dituanez hik –esan zion–, hemen duk mundua txiki-txiki eginda, inortxoren laguntzarik gabe heuk konpon dezaan».\nAitaren irudikoz, mutikoak hamar bat egun ere behar izango zituen noski mapa konpontzen; baina, bai zera. Handik ordu asko baino lehen, bere umea somatu zuen lasai asko hoska:\n—Aita, aita! Kito: bukatu dut dena.\nAitak nola sinistuko zion, bada!? Ume mukizu hark nola arraio birmoldatuko zuen, bada, sekula lehenago ikusi gabeko mapa bat? Ezinezkoa zen! Sinesgaitz, beraz, altxatu zituen begiak mahaiko lan-orrietatik, umegorri baten lan lardaxkaren bat ikusiko zuelakoan. Bere harridurarako, ordea, osorik zegoen mapa; osorik eta zuzen. Puska guzti-guztiak bakoitza bere tokian zeuden, arraiopola. Nola zitekeen, baina, hori!? Nola asmatu ote zuen mutikoak? Galdegin ere, halaxe galdegin zion aitak semeari, harri eta zur:\n—Hik ez hekien-eta mundua nolakoa zen, seme; nola kristo lortu duk?\n—Aita –erantzun zuen mutil koxkorrak–, nik ez nekien mundua nolakoa zen. Baina, aldizkaritik mapa atera duzunean, orriaren atzeko aldean, gizon baten irudia ikusi dut. Beraz, mapen puskei buelta eman eta gizona berrosatzeari ekin diot, gizona banekielako nolakoa zen. Gizona konpontzea lortu dudanean, orriari buelta eman, eta konturatu naiz mundua konpondu dudala.\n(Gabriel García Márquez omen da ipuin labur honen autorea. Omen. Bai ote? Ez dakit, bada… Dakidana da, baldinbetan!, ipuin labur honen itzultzailea, gaztelaniatik euskarara bueltan, ni neu izan naizela. Itzulgaia konpontzea lortu dudanean, hizkuntzari buelta eman berriro, eta konturatu naiz ipuina konpondu egin dudala).


“Orain ez dut pentsatzen proiektu batera mugatzea;ahalik eta kontzertu gehien ematen jarraituko dut”. Noticias de Gipuzkoa\nAnder Zulaika bateria-jotzaile zarauztarra\n“Orain ez dut pentsatzen proiektu batera mugatzea;ahalik eta kontzertu gehien ematen jarraituko dut”\nLou Topet, Makala Jazz Funk Band eta beste bi taldetako bateria izateaz gain, zarauztarra gaur Bergarako Orfeoiarekin arituko da Bergarako frontoian (20.00)\nAne Roteta - Sábado, 27 de Febrero de 2016 - Actualizado a las 06:13h\nzarautz- Nola suertatu zen Bergarako Orfeoiarekin jotzeko aukera? Nolako emanaldia izango da?\n-Iñaki Letamendia, Zarauzko Musika Eskolako perkusio irakaslea, nire lagun mina da, eta duela urte eta erdi deitu zidan Oñatiko Ganbara Abesbatzak Carmina Buranaren obrarekin kon-tzertu bat eskaini behar zuela esanez. Hala, kontzertu horretan kolaboratu nuen eta beste hainbat gauza egiteko ere deitu didate;adibidez, iazko Gabonetako kontzertuan parte hartu nuen Bergarako Orfeoiarekin. Horren harira, orain Bergarako Orfeoiaren proiektu berri honetan parte hartzeko aukera izan dut. Kontzertu berezia izango da, Bergarako Orfeoiaz gain, Orfeoi Gaztea ere izango delako, eta gainera, Carl Jenkinsen obra hau jo-tzeko espreski ganbera orkestra bat osatu dutelako. Korua eta orkestraz gain, dantzariak ere izango dira.\nEz da izango, beraz, Orfeoiarekin jotzen duzun lehen aldia.\n-Ez, baina aurrekoa kolaborazio txiki bat zen eta oraingo parte-hartzea handiagoa da. Berriro beraiekin jo ahal izatea plazer bat da.\nLou Topet, Serious Business, Makala Jazz Funk Band, TikTara… Egidazu laburpen txiki bat.\n-Zarauzko Musika Bandan nago, eta udan erromeriak jotzen ditut Hernaniko Gau Bela taldearekin. Eta musika proiektu bezala, aipatu dituzun lau talde horietan jotzen dut bateria. Bestalde, Esne Beltzarekin eta Fermin Muguruzarekin urte askoan jo duen haize-hirukote mitikoarekin ere banabil, ska klasikoko Q Aren’t Ones izeneko talde batean. Oraindik pare bat kontzertu besterik ez ditugu jo eta noizean behin jo-tzeko proiektu bat da. Kolaborazioak ere egiten ditut, adibidez, Skasti taldearekin ere jo izan dut. Ahalik eta lan gehien egiten saiatzen naiz.\nEta Kamen ere bateria klaseak ematen dituzu. Nola egiten duzu kontzertu guztiak koadratzeko?\n-Talde bakoitzak bere erritmoak dauzka. Berbenak, oro har, udan izaten dira eta Zarauzko Musika Bandarekin urtean 7 edo 8 emanaldi izaten dira. Gero, adibidez, TikTararekin neguan ez dugu jotzen, musika dantzagarria da eta neguan ez dugu kontzertuak eskaintzeko aukera izaten. Lou Topetekin, berriz, neguan aretotan jo izan dugu, agian aproposagoa delako garai honetako. Gainera, zoritxarrez, ez daukagu lan asko eta gehiago jotzea gustatuko li-tzaigukeen arren, horrek ere errazago egiten du agendak koadratzea. Eta klaseekin ez dut arazorik izaten astean zehar izaten direlako, eta kontzertuak asteburutan.\nOso estilo desberdineko taldeak dira denak. Ze estilotan sentitzen zara gustuen?\n-Alde batetik, gustatzen zaidan musika dago, eta bestetik, jotzerako garaian gehien gustatzen zaidana. Nik talde guztietan disfrutatzen dut, baina jotzerako garaian TikTararekin dibertitzen naiz gehien, denbora guztian nagoelako zerbait jo-tzen, baina beste taldeetan ere izugarri disfrutatzen dut.\nNola hasi zinen bateria jotzen eta nolakoa izan da prozesua?\n-Nire osabak bateria jotzen du eta 3 urte nituenean plastikozko bateria txiki bat oparitu zidaten, baina 5 minutura puskatuta omen zegoen, beraz, hasiera ez zen oso ona izan (barreak). Gero, 5 urterekin Kame Musika Eskolara sartu nintzen solfeo eta bateria ikastera. Ondoren, 12 urterekin Musika Bandan hasi nin-tzen eta gaur egun hemen jarraitzen dut. 16 urte inguru nituela, Iker Telleria jarri ziguten irakasle, gaur egun Donostiako Kontserbatorioko perkusio burua, eta musikari izatera norbaitek bultzatu baldin banau, bera izan da. Garai hartan ez nuen pentsatzen musikatik biziko nintzela, eta bandan jarraitzen nuen bitartean Zuzenbide ikasketak egin nituen eta lanean ere egon nintzen. Lanik gabe geratu nintzenean, beste lan elkarrizketa bat izan nuen eta oso gaizki atera zen. Elkarrizketatik atera nintzenean TikTarako Arkai-tzek deitu zidan ea beraiekin bateria jotzera animatuko nintzen galdetuz eta esan nuen: “Bai, orain da momentua”. Horrela hasi nintzen klaseak ematen, kolaboratzen… Eta orain arte dena ondo joan da.\nEtorkizunean musika estilo edo talde batera mugatuko zarela uste duzu?\n-Musikarien artean badago zurea sentitzen duzun proiektu bat sor-tzeko garaia baina orain ez dut horretan pentsatzen. Agian hemendik urte batzutara gertatuko zait, baina orain ahalik eta kontzertu gehienetan jotzen jarraituko dut.\nZer esango zenioke musikaren mundura sartu nahi duen baina zalantza duen pertsona bati?\n-Erabakia ondo pentsatzeko esango nioke, batzutan gaizki ordainduta eta gutxi errekonozitutako gremio bat delako. Baina benetan gustatzen bazaio ahal duen guztia egiten aurrera egiteko esango nioke.\nGipuzkoako txokorik kuttunena. Getariako San Anton.\nPaisaia idiliko bat. Zarauzko Mollarri izugarri gustatzen zaidan leku bat da.\nMendi bat. Hernio.\nHondartza bat. Zumaiako Itzurun hondartza.\nFesta edo ospakizun bat. Zarauzko Euskal Jaiak bereziak dira zarauztar guztiontzat.


Nola egin aurpegiko lurrun bainu bat | Bezzia\nNola egin aurpegiko lurrun-bainua\nTony Torres | | Edertasun tratamenduak\nSartu aurpegiko lurrun-bainua zure hileroko edertasun errutinan, puntu beltzak aldentzen lagunduko dizu eta granitoak. Oso material gutxirekin etxean egin dezakezun teknika sinplea da. Hilean behin bakarrik egin behar duzu garbiketa sakonago hau eta horrekin, akatsik gabeko azala garbiagoa lortuko duzu.\nEguneroko errutina delako oinarrizko gakoa aurpegiko edertasunari dagokionez, baina kutsadura, egunero erabiltzen ditugun kosmetikoak, makillajea eta gantz naturala sortzen duen azala bera, hondakinak azalaren azpian txertatzea eragiten du. Eta, egunero behar bezala garbitzen ez badugu, laster hainbat larruazaleko arazo izango ditugu. Modu berean, hilean behin garbiketa sakon batek larruazalaren egoera hobetzen lagunduko dizu geruza sakonenetan.\n1 Nola laguntzen du lurrunak?\n1.1 Nola egin aurpegiko lurrun bainu bat etxean\nNola laguntzen du lurrunak?\nAurpegiko bat lurrunarekin eginez, poroak ireki ditzakegu, azala elastikoagoa bihurtzen da eta puntu beltzak errazago ken ditzakegu. Aurpegiko lurrun bainua antzinatik eta gaur egun ere erabiltzen da edozein apaindegitan aurki daitekeen teknika da. Hori da minik gabekoa delako, emaitza bikainak eskaintzen dituelako eta azala errespetatzen duelako.\nDespués de la aurpegiko garbiketa Lurrun bainuarekin, aurpegiko azala garbi, leuna eta distiratsua nabarituko duzu. Aldizka ere egiten baduzu, hilean behin, azalaren azpian hondakinak pilatzea saihestuko duzu puntu beltzen kausa dena. Horrek esan nahi du zure larruazala luzaroago garbi egongo dela, zure poroak ia oharkabekoak izango direla eta puntu beltzak txikiak izango direla denborarekin.\nNola egin aurpegiko lurrun bainu bat etxean\nAhal duzun guztietan, estetika zentro batera joatea komeni da aurpegia garbitzeko. Batez ere zure lehen aldia bada eta zure larruazalak puntu beltzak handiak baditu, poro oso ikusgaiak baditu edo larruazaleko arazoak jasaten badituzu. Hala ere, aurpegiko lurrun-bainua etxean egitea oso erraza da eta zure hileroko edertasun errutinan sar dezakezu. Ondo ateratzeko urrats hauek jarraitu besterik ez duzu egin behar.\nPrestatu ontzi handi bat ur irakiten. Oso garrantzitsua da urak lurrun asko askatzea, hori baita poroak irekiko dituena. Eskuan eskuoihal garbi bat ere beharko duzu.\nEskuak oso ondo garbitu ur eta xaboiarekin hasi aurretik.\nOrain lehenengo bat egin behar duzu ur epel eta xaboiarekin garbitzea aurpegiko larruazaleko ur berezira. Ez igurtzi azala, ezta gutxi gorabehera lehortu. Jarri eskuoihal bat gehiegizko ura kentzeko.\nOrain aurpegiko lurrun bainua egiteko unea da. Jarri aurpegia urarekin dagoen ontzian, azala ukitu gabe, ez duzu gehiegi hurbildu behar. Jarri eskuoihala buruaren gainean, burbuila moduko bat sortu eta lurruna gal ez dadin. Mantendu aurpegia horrela 10 minutuz, uraren lurrunak azalaren poroetan egiten duen bitartean.\nPuntu beltz asko badituzu, ordua da aplikatu exfoliating maskara. Aurpegiko buztina edo eztia erabil dezakezu, eta horrek efektu bera egiten du.\nGarbitu azala ur epelekin poroak ixteko larruazala narritatu gabe.\nOrain aplikatu toner leun eta alkoholik gabekoa zure eguneroko edertasun errutinaren parte gisa. Tonerra ezinbestekoa da, poroak ixten dituen eta zikinkeria azalaren azpian pilatzea saihesten duen produktu astringentea baita.\nAmaitu on bat aplikatuz moisturizer larruazalean.\nHauek dira etxean aurpegiko lurrun-bainua egiteko jarraitu behar dituzun urratsak. Nahi baduzu, olio esentzialak gehi ditzakezu ur irakinetan azala hidratatzen laguntzen dutenak. Amaitzeko, bota arrosa ura azalean argiz eta bizitasunez betetako aurpegiaz gozatzeko.\nArtikuluaren bide osoa: Bezzia » Belleza » Edertasun tratamenduak » Nola egin aurpegiko lurrun-bainua\n2022ko salmentak H&M-n daude dagoeneko deskontu nabarmenekin\nEzagutu Zara poltsa polifazetikoenak


Umeen jolas parkeen estalketa - ayuntamiento-de-leioa-transparencia\nUmeen jolas parkeen estalketa\nJolas parkeen estalkiak, zein duzu gogokoen?\nLeioako Udalak partaidetza prozesua jarri du martxan leioaztarrek jolas parkeen estaltzerako ze aukera nahiago dugun jakiteko. Horretarako, eta Euskal Etxeen plaza zein Txorierriko parkeen estalketarekin hasita, sei proposamen ezberdin aurkezten dira parke bakoitzerako eta leioaztarrek gogokoen dutena aukeratu ahal izango dute.\nZure iritzia gureganatzeko ezinbestekoa da leioaztarra izatea (Leioan erroldatuta egotea) eta NAN zenbakia izatea. Horrekin nahiko da zure botoa emateko, berdin da adina. Parke bakoitzarentzat estalki mota bat aukeratu behar da, datu pertsonalak jarri eta iritzia bidali.\nZure iritzia gureganatzeko azken eguna ekainaren 16a izango da.\nGogoratu NAN zenbaki bakoitzak boto bakarra eman ahal duela parke bakoitzarentzat. NAN zenbaki batek boto bat baino gehiago ematen baditu parke baterako, NAN zenbaki horren botoa baliogatua geratzen da. Bestalde, NAN zenbaki batek boto bat baino gehiago ematen badio aukera bati, bakarra modura zenbatuko da.\nEmaitza hauek, informe teknikoekin batera, Txorierri eta Euskal Etxeen plazako estalketa zein izango den erabakiko dute, eta zentzu honetan leioaztarrek dituzten gustuak jakin ahal izango ditugu hurrengoko estalketetan kontutan izateko.\nJoan den maiatzaren 25ean Leioako Gardentasun Atarian (www.leioazabalik.leioa.net) partaidetza prozesua jarri zen martxan leioaztarrek umeen jolas parke biren estalkia aukeratzeko.\nPartaidetza prozesu hori ekainaren 16ra arte egon da irekita.\nGuztira 358 boto jaso dira, hauetatik 40 (%11,17) baliogabeak izan dira errepikatuta heldu direlako, NAN zenbakia Leioako erroldan erregistratuta ez egiteagatik edota NAN zenbakia baliogabea izateagatik.\nParke bakoitzagatik egindako bozketa:\nJasotako botoak guztira: 270\nBoto BALIOGABEAK: 33\nBoto ONARTUAK: 237\nBOTOEN KOPURUA 44 25 73 86 6 3\n% 18,56% 10,55% 30,80% 36,29% 2,53% 1,26%\nJasotako botoak guztira: 88\nBoto BALIOGABEAK: 7\nBoto ONARTUAK: 81\nBOTOEN KOPURUA 32 22 4 6 15 2\n% 39,50% 27,16% 4,94% 7,40% 18,52% 2,47%


Mise en oeuvre du TURPE 6, Enargia, le fournisseur local d'électricité 100% renouvelable\nHarpidetza 1 ENARGIAn = 2 zuhaitz landatuak 🌳 kodea SUGen21 🌳\n6. ASPETa aplikazioan sartzen da agorrilaren 1etik goiti\n2021 abuztua 01\nASPETa igotzen da, baina ez emendaketarik Enargiaren zatiarentzat (abonamendua eta kWh).\nArgindar sare publikoaren erabileraren tarifa (TURPE frantsesez), Energiaren erregulazioa komizioak (EEK, CRE frantsesez) erabakitzen duen tarifa da eta argindar sarearen kudeaketa ordaintzeko egina da. Sare publikoari lotuak diren erabiltzaile guzieri aplikatzen da argindar hornitzailea izan ENARGIA edo beste bat.\nEnargiak, zure argindar fakturaren bidez, ENEDIS argindar sare kudeatzailearen kondu ASPET-a biltzeko beharra du.\n2021eko urtarrilaren 21eko EEK-ren erabakiaren ondorioz, egunkari ofizialan apirilaren 23an argitaratua izan dena, 6.ASPET tarifa aplikazioan sartzen da agorrilaren 1etik goiti.\nASPET 6aren tarifen taula\nASPETari buruzko elementu nagusiak\n6.ASPET-ak 4 denboraldien eskaintzen orokortzea 2024eko. Oinarrizko eta ordu oso eta hutsen eskaintzak ordezkatuko dituzte.\n"Epe luze batean EEK-ek sasoin ezberdinetan prezioak ez desberditzea ez dela egokia pentsatzen du horrek ez baititu harpideak puntako ordueetan haien kontsumitzeko manera aldatzen bultzatzen. Eta ondorioz, sarearen kostua ez dute apaltzen."\nGTZ zerga ere aldatzen da\nGTZ-a (Garaioaren tarifaren zerga) kalkulatzen da ASPET-aren partearen gain. ASPET-aren parte finkoa emendatzean GTZa ere emendatzen da.\nEmendaketa hori konpentsatzeko, eta CTAren diru biltzea ber mailakoa izateko, 2021eko agorrilaren 1etik goiti GTZ tasa apalduko da.\n> Gehiago jakin GTZ-ri buruz\nHonela, 2021eko agorrilaren 1etik goiti TURPE 6aren emendaketa %0.91ekoa izanen da.\nOrroitarazten dizuegu, Enargiaren partea (abonamendua eta kWo) ez dela emendatzen eta tarifent taula aldatzen soilik sarearen prezioa eta zerga aldaketak kondutan hartzeko.\n> TURPE 5a urkezten zuen ENEDISen bideoa\nZure faktura nola osatua den jakin nahi duzu zehazki ?\nIrakurtzeko hemendik da\n[ASPETaren tarifen aldaketa legez egiten da urtero agorrilaren 1an. EEK-ak du prezio aldaketa proposatzen ENEDISen kargak eta inflazioa kondutan hartuz]